title: Jennifer Saunders

text: Jennifer Saunders (s. 6. heinäkuuta 1958) on englantilainen näyttelijä, käsikirjoittaja ja komedienne. Parhaiten hänet tunnetaan "Todella upeeta" -televisiosarjasta ("Absolutely Fabulous"), jota hän kirjoitti ja jossa hän näytteli vuosina 1992–2004. Saunders on Britannian rakastetuimpia televisiokasvoja. Hänellä on kolme tytärtä näyttelijäaviomiehensä Adrian Edmondsonin kanssa.


title: Gela-vaihe

text: Gela-vaihe ("Gelasium", "Gelasian") oli pleistoseenikauden aloittanut geologinen ajanjakso noin 2,588–1,806 miljoonaa vuotta sitten. Maa oli silloin romahtanut jääkausitilaan, jossa kylmät ja lämpimät vaiheet vuorottelivat. Kaudella eli Afrikassa ihmistä edeltäviä Paranthropus-apinoita.


title: Gela-vaihe

text: Gela-vaihe on saanut nimensä sisilialaisen Gelan kaupungin mukaan.


title: Gela-vaihe

text: Gela-vaihetta edelsi Euroopassa plioseenin Piacenza-vaihe (Alankomaissa Reuver-vaihe). Kauden alku on määritelty paleomagneettisesti Gauss- ja Matuyama-vaiheiden taitteeseen.


title: Gela-vaihe

text: Gela alkaa suunnilleen nanoplanktonvyöhykkeen NN17:n alusta, tarkkaan ottaen lämpimästä happi-isotooppivyöhykkeestä MIS 103. Kiinassa oli kauden alussa kylmään liittyvä lössivyöhyke WL4. Gela-vaiheen ensimmäinen jääkausi Euroopassa oli Pre-Ludham-kauden MIS 100 eli Pre-Tegelen. Tämä lienee ollut samanaikainen kuin USA:n ensimmäinen laaja jäätiköityminen, Esi-Illinois K noin 2,54 miljoonaa vuotta sitten. Noin 1.95 miljoonaa vuotta sitten alkoi Olduvai-magneettivaihe, ja Gela-vaiheen loppu sijoittuu Olduvain loppuun ja happi-isotooppivyöhykkeeseen MIS 63. Sitä seurasi Calabria-vaihe ja Euroopassa sen Eburon-jääkausi.. Samaan aikaan noin 1,8 miljoonaa vuotta sitten Amerikassa Esi-Illinois I-jääkausi. Se enteili pleistoseeniajan suuria jääkausia.


title: Gela-vaihe

text: Gela-vaihe luettiin aiemmin plioseeniin kuuluvaksi. Pitkän keskustelun jälkeen geologinen yhteisö vuonna 2009 kuitenkin siirsi kvartäärikauden (ja pleistoseenin) rajaa varhaisemmaksi, vastaamaan nykytietoa ilmaston ratkaisevasta viilenemisestä, jolloin Gela-vaiheesta tuli kvartäärin ensimmäinen vaihe.


title: Gela-vaihe

text: Alankomaissa


title: Gela-vaihe

text: Englannissa


title: Mikko Perkoila

text: Mikko Juhana Perkoila (s. 15. tammikuuta 1950 Helsinki) on suomalainen laulaja ja lauluntekijä.


title: Mikko Perkoila

text: Perkoila oli mukana 1970-luvun poliittisessa laululiikkeessä ja kuului Arkiviisu-yhtyeeseen. Ensimmäisen soololevynsä Perkoila julkaisi vuonna 1980, mistä alkaen hän on ollut ammattimainen esiintyjä. Hän on viime vuosina sekä levyttänyt että esittänyt erityisesti lastenmusiikkia, mutta esimerkiksi tuorein levy "Peilikuva hämärtyy" on aikuisten levy.


title: Mikko Perkoila

text: Perkoila asuu Järvenpäässä. Hän harrastaa soittimien rakentelua.


title: Mikko Perkoila

text: Vuonna 2012 Perkoilalle myönnettiin valtion taiteilijaeläke.


title: Mikko Perkoila

text:
Mikko keikkailee nykyään kokoonpanojen Kennel, Vinkulevy ja Repo Bros kanssa sekä trubaduurina, Repo Brosissa hän esiintyy taiteilijanimellä Nitro Repo. Hänellä on myös oma musiikkialan yritys Roimamusiikki jonka toimialaa ovat soittimien valmistus ja myynti, äänitetuotanto, ohjelmapalvelut ja kurssitoiminta. Roima on julkaissut Mikon soolotuotannon lisäksi myös mm. Koljan levyn ja Jukka Itkosen ensimmäisen sooloalbumin.
Lisäksi Mikko on satunnaisesti ollut Loiskis-orkesterissa mukana.


title: Mikko Perkoila

text: Mikko on tehnyt Arkkiveisun ja oman soolotuotantonsa lisäksi kappaleita myös Sotta & Pytty-yhtyeelle, Tallarille, Andres Loigomille, Uuden Musiikin Orkesterille, Taljankalle, Tapio Aaltoselle, Tapiolan kuorolle ja Samu Stenbergille. Mikon lastenlauluista coverversioita ovat tehneet mm. Loiskis ja Fröbelin Palikat, esimerkiksi Fröbelin Palikat teki oman version Savusauna-rockista. Aamun laulut -levyllä vierailivat myös Anna Hänninen ja Tiina Perkoila. Myös musiikkia on syntynyt joihinkin teatteriesityksiin kuten Paras päivä.


title: Hannu Raatikainen

text: Hannu Raatikainen (s. 1948) on suomalainen teatteriohjaaja ja muusikko.


title: Hannu Raatikainen

text: Raatikainen valmistui 1970-luvun lopussa luokanopettajaksi. Sen jälkeen hän opiskeli Teatterikoulussa ja valmistui teatteriohjaajaksi. Hän oli 1970-luvulla mukana poliittisessa laululiikkeessä ja kuului Arkiviisu-yhtyeeseen. Hän harrasti katumusisointia sekä Suomessa että ulkomailla. Raatikainen innostui teatterista kun hän näki Kom-teatterin Espoon Leppävaaran kansantalolla. 1980-luvun alussa hän oli harjoittelijana Berliner Ensemblessa Itä-Berliinissä ja tutustui perusteellisesti tähän Bertolt Brechtin teatteriin.


title: Hannu Raatikainen

text: Raatikainen kuului myös Motelli Skronkle -nimiseen yhtyeeseen/teatteriryhmään 1980-90-luvuilla. Yhtyeessä hän toimi laulajana, muusikkona, säveltäjänä ja sanoittajana. Nyttemmin Motelli Skronkle on alkanut esiintyä jälleen yhtyeenä.


title: Hannu Raatikainen

text: Raatikainen paitsi ohjaa, myös tekee käsikirjoituksia, säveltää, soittaa ja opettaa. Hän on ohjannut eri puolilla Suomea, mm. Ahaa Teatterissa, Teatteri Pienessä Suomessa, Joensuun kaupunginteatterissa, Tampereen työväenteatterissa ja Oulun kaupunginteatterissa. Mukaan on mahtunut niin klassikoita kuin omiakin kirjoituksia, musiikkiteatteria ja tanssiakin. Turun kaupunginteatterissa hän on vieraillut viisi kertaa.


title: Pillar

text: Pillar on yhdysvaltalainen kristillistä rockmusiikkia soittava yhtye. Yhtye perustettiin vuonna 1998. He aloittivat soittamalla rapcore-tyyliä, mutta ovat myöhemmin suuntautuneet enemmän hard rock -tyyliseksi. Yhtye on saavuttanut kohtuullista suosiota Yhdysvalloissa, mutta Euroopassa sitä ei juuri tunneta.


title: No Angels

text: No Angels on saksalainen pop-yhtye, joka syntyi Popstars-ohjelmassa vuonna 2000. Se lopetti toimintansa vuonna 2003, mutta aloitti uudelleen vuonna 2006. Yhtyeellä on neljä ykkössingleä, kolme ykkösalbumia ja on myynyt yhteensä yli 5 miljoonaa kopiota. Syksyllä 2003 yhtyeen jäsenet siirtyivät sooloprojektiensa pariin vaihtelevalla menestyksellä ja yhtye jäi tauolle.


title: No Angels

text: No Angelsin esikoissingle oli "Daylight in Your Eyes", joka pysytteli Saksassa listaykkösenä kuukauden ajan. Ensimmäinen albumi oli maaliskuussa 2001 julkaistu "Elle'ments", joka myi pelkästään Saksassa yli miljoona kopiota. Esikoissinglen lisäksi albumilta julkaistiin vielä kolme muuta singleä, joista parhaiten menestyi Eurythmics-cover "There Must Be An Angel" myyden kultaa sekä Saksassa että Sveitsissä. Albumin myötä yhtye lähti "Rivers Of Joy Tour"-nimiselle kiertueelle, jonka kaikki keikat olivat loppuunmyytyjä.


title: No Angels

text: Toisen albuminsa "Now...Us!" No Angels julkaisi kesällä 2002 ja se nousi heti Saksan listaykköseksi. Albumilta julkaistiin viisi singleä, joista parhaiten menestyi "Something About Us". Levyn jälkeen yhtye starttasi toisen kiertueensa, joka kulki nimellä "Four Seasons Tour". Samana vuonna yhtye julkaisi vielä "When The Angels Swing" albumin, joka sisältää swing-versiointeja kahden edellisen albumin kappaleista. Loppuvuodesta jäsen Jessica Wahls jätti yhtyeen raskautensa takia, mutta yhtye päätti jatkaa taivaltaan kvartettina.


title: No Angels

text: Huhtikuussa 2003 yhtye julkaisi ensimmäisen singlensä tulevalta "Pure" albumilta. Single nousi ilmestyttyään Saksan listaykköseksi ja Itävallassakin sijalle 10. Albumilta julkaistiin vielä kaksi muuta singleä, "Someday" ja "Feelgood Lies", jotka molemmat olivat top-5 hittejä Saksassa. Itse albumi ei kuitenkaan menestynyt aiempien tavoin myyden vain 150 000 kappaletta. Vuonna 2004 yhtyeen oli määrä lähteä "Pure Acoustic Tour"-kiertueelle, mutta se peruttiin, sillä yhtye halusi pitää taukoa. Ennen taukoa yhtye julkaisi "The Best Of No Angels" kokoelman, jonka ohessa singlenä julkaistiin uusi versio yhtyeen debyyttialbumilta löytyvästä "Reason" kappaleesta. Kesällä 2004 yhtyeeltä ilmestyi vielä "Acoustic Angels" albumi, jonka jälkeen sopimus silloisen levy-yhtiön, Cheyennen, kanssa päättyi.


title: No Angels

text: No Angels teki comebackin vuonna 2007 ja julkaisi uuden "Destiny" nimisen studioalbumin, jolta julkaistiin neljä vaihtelevasti menestynyttä singleä. 6. maaliskuuta 2008 No Angels voitti Saksan Euroviisukarsinnan ja pääsi edustamaan Saksaa saman vuoden Eurovision laulukilpailuun. Lopullinen sijoitus oli jaettu 23. sija Puolan ja Yhdistyneen kuningaskunnan kanssa. Euroviisukappale Disappear oli suuri menestys Saksassa ja siitä tuli yksin yhtyeen menestyneimmistä singleistä vuosiin. Kappaleen suosion avustuksella yhtye julkaisi "Destiny"-albumista Reload-painoksen, joka sisältää mm. singlejen b-puolia ja remixejä.


title: No Angels

text: Viimeisimmän albuminsa, joka kantaa nimeä "Welcome To The Dance", No Angels julkaisi vuonna 2009. Albumi ei menestynyt edellisen tavoin ja näin siltä julkaistiinkin vain yksi single, "One Life", joka oli korkeimmillaan Saksan singlelistan sijalla 15. Vuoden 2010 toukokuussa yhtye aloitti kolmannen kiertueensa "An Intimate Evening With...", joka oli heidän ensimmäisensä kahdeksaan vuoteen. Suuren menestyksen ja hyvien arvostelujen perusteella No Angels on päättänyt jatkaa kiertuettaan vuoden loppupuolella. Kiertueella yhtye on esittänyt kappaleitaan akustisesti pienillä klubeilla.


title: Risperidoni

text: Risperidoni (kauppanimellä Risperidon Orion, Risperidon Krka, Risperdal Consta (ruiske), aiemmin Rispazin, ulkomailla myös Orizon) on epätyypillinen eli toisen polven psykoosilääke. Risperidonilla hoidetaan skitsofrenian psykoosivaihetta ja aistiharhoja sekä kaksisuuntaisen mielialahäiriön maniavaihetta. Lyhytaikaisesti (korkeintaan 1,5 kk lääkitys) sitä käytetään myös alzheimeria sairastavan dementoituneen henkilön tai yli 5-vuotiaiden kehitysvammaisten lasten ja nuorten aggressiivisuuden vähentämiseen, kun lääkkeettömät keinot eivät auta.


title: Risperidoni

text: Lääkeaineen on kehittänyt Johnson & Johnsonin tytäryhtiö Janssen-Cilag, ja se tuli markkinoille 1994.


title: Risperidoni

text: Risperidonia ei saa käyttää skitsofrenian tai manian hoitoon alle 18-vuotiaille.


title: Risperidoni

text: Useammalla kuin yhdellä 10:stä käyttäjästä ilmenee parkinsonismia (oireina hidas, laahustava kävely, lepovapina, lisääntynyt syljeneritys ja/tai kuolaaminen sekä kasvojen ilmeettömyys, hitaat tai heikentyneet liikkeet, jäykkyys tai lihasten kireys ja siitä aiheutuva liikkeiden nykivyys, toisinaan tunne liikkeen pysähtymisestä, minkä jälkeen liike taas jatkuu), väsymystä, vireystilan heikkenemistä, nukahtamis- ja univaikeuksia ja päänsärkyä.


title: Risperidoni

text: Yhdellä 10−100:sta käyttäjästä esiintyy keuhkokuumetta, keuhkoputkentulehdusta, sivuontelotulehdusta, virtsatietulehdusta, korvatulehdusta, silmätulehdusta, sidekalvontulehdusta, rintakipua, luu- tai lihassärkyä, selkäkipua, nivelkipua, kurkkukipua, hammaskipua, vatsakipua, muuta kipua, epämukavaa tunnetta vatsassa, hengenahdistusta, nenän tukkoisuutta, pakkoliikkeitä (lihasten liikkeitä, jotka voivat olla toistuvia, kouristelevia tai vääntelehtiviä liikkeitä tai nykäyksiä), liikehäiriöitä eli dystoniaa (lihasten hidasta tai pitkäkestoista supistelua yleensä kasvojen lihaksissa, mutta myös muualla, mm. silmien, suun, kielen tai leukojen poikkeavia liikkeitä, mahdollisesti asennon poikkeavuuksia), kouristuksia, kaatuilua ja huimausta, vapinaa, virtsankarkailua, näön sumenemista, prolaktiinipitoisuuden kasvua (joko oireeton tai aiheuttaa miehille rintojen turpoamista, vaikeuksia saada ja ylläpitää erektiota tai muita seksuaalisia toimintahäiriöitä, naisille taas epämukavia tuntemuksia rinnoissa, maitovuotoa, kuukautisten poisjäämistä tai muita kuukautiskierron häiriöitä), lihomista, lisääntynyttä tai vähentynyttä ruokahalua, oksentelua, pahoinvointia, ummetusta, ripulia, ruoansulatusvaivoja, kehon, käsivarsien tai jalkojen turpoamista, kuumetta, heikotusta, väsymystä, suun kuivumista, nuhakuumetta, unihäiriöitä, nopeaa sydämen sykettä, korkeaa verenpainetta, ärtyisyyttä, masennusta, ahdistuneisuutta, levottomuutta, nenäverenvuotoa, yskää, vilustumisoireita, ihottumaa ja ihon punoitusta.


title: Risperidoni

text: Yhdellä 100−1000:sta potilaasta ilmenee aivohalvaus tai aivoverenkiertohäiriö (verenvirtauksen äkillinen väheneminen aivoissa), sekavuutta, sydämen rytmihäiriö (eteisvärinää), sydämen ylä- ja alaosan välinen johtumiskatkos, poikkeavuuksia sydämen sähköisessä johtuvuudessa, sydämen QT-ajan pitenemistä, hidastunutta sydämen sykettä, sydänsähkökäyrän poikkeavuuksia, sydämentykytystä (lepatuksen tai jyskytyksen tunnetta rintakehässä), ruoan henkeen vetämisestä johtuva keuhkokuume, keuhkojen verentungosta, hengitysteiden verentungosta, hengityksen karkeutta, hengityksen vinkumista, äänen häiriöitä, hengitysteiden häiriöitä, nielemisvaikeuksia, diabetes tai jo olemassaoleva pahenee, tardiivi dyskinesia (kasvojen, kielen tai muiden kehonosien nykivät tai nytkähtelevät pakkoliikkeet, ilmoitettava lääkärille), kouristuskohtauksia, pyörtymistä, reagoimattomuutta ärsykkeisiin, tajunnanmenetystä, matalaa tajunnantasoa, tasapainohäiriöitä, kävelytavan muutoksia, koordinaation poikkeavuuksia, asennon poikkeavuuksia, niveljäykkyyttä, nivelten turpoamista, lihasheikkoutta, niskakipua, tarvetta liikuttaa joitakin kehonosia, huimausta seisomaan noustaessa, keskittymiskyvyn häiriöitä, puhevaikeuksia, makuaistin katoamista tai poikkeavuutta, ihon heikentynyttä kipu- ja kosketusherkkyyttä, ihon kihelmöinnin, pistelyn tai puutumisen tunnetta, suurentunutta kreatiinifosfokinaasipitoisuutta (vapautuu toisinaan lihaskudoksen hajoamisen yhteydessä), tiettyjen veren valkosolujen määrän vähentymistä (torjuvat tartuntoja), veren valkosolujen määrän vähenemistä, verihiutaleiden määrän vähenemistä (tyrehdyttävät verenvuotoa), anemiaa, veren punasolumäärän laskua, veren eosinofiilien määrän kasvua, korkeaa verensokeripitoisuutta, liiallista veden juomista, transaminaasipitoisuuden kasvua, GGT-pitoisuuden kasvua, maksaentsyymipitoisuuden kasvua, kolesterolipitoisuuden kasvua, hengitystietartunta, virtsarakkotulehdus, silmätulehdus, risatulehdus, kynsisienitartunta, ihotartunta, jollekin ihon tai kehon alueelle rajoittuva tartunta, virustartunta, punkkien aiheuttama ihotulehdus, maha- tai suolistotulehdus, kipua virtsatessa, tiheää virtsaamistarvetta, virtsaamiskyvyttömyyttä, ulosteenpidätyskyvyttömyyttä, erittäin kovia ulosteita, runsasta piereskelyä, kiertohuimausta, silmien valoyliherkkyyttä, silmien kuivuutta, lisääntynyttä kyynelnesteen eritystä, silmien punoitusta, korvien soimista, korvakipua, seksuaalitoimintojen häiriöitä, vähentynyttä seksuaalista halukkuutta, erektiohäiriö, ejakulaatiohäiriö, kuukautiskierron häiriöitä naisilla (esim. kuukautisten poisjääminen), rintojen kehittymistä miehillä, maitovuotoa rinnoista, rintarauhaskipua, epämukavia tuntemuksia rinnoissa, valkovuodon painon laskua, ruokahaluttomuutta ja siitä johtuvaa aliravitsemusta ja alipainoisuutta, matalaa verenpainetta etenkin seisomaan noustaessa (saattaa aiheuttaa heikotusta tai huimausta tai pyörtymistä ylös noustessa), maniaksi kohonnutta mielialaa, hermostuneisuutta, ärtyisyyttä, epämukavaa oloa, janoa, sairauden tunnetta, epämukavia tuntemuksia rintakehässä, painajaisia, kasvojen, suun, silmien tai huulten turpoamista, vilunväristyksiä, kehon lämpötilan nousua, nokkosihottumaa, muuta ihottumaa, kutinaa, hiustenlähtöä, ihon paksuuntumista, kuivaa ihoa, ihon värimuutoksia, aknea, ihon tai päänahan kutinaa ja hilseilyä, ihon häiriöitä, ihon vamma, punasteluallerginen reaktio ja toimenpiteeseen liittyvää kipua.


title: Risperidoni

text: Yhdellä 1000 − 10 000:sta käyttäjästä ilmenee hoitamattoman diabeteksen aiheuttama kooma, pahanlaatuinen neuroleptioireyhtymä (oireina sekavuus, tajunnantason aleneminen tai tajuttomuus, korkea kuume ja vaikea-asteinen lihasjäykkyys), aivoverisuoniston häiriöitä, veritulppa jalassa, keuhkoveritulppa, lihaskudoksen äkillinen vaurio (lihassäikeiden hajoamista ja lihaskipua), haimatulehdus, suolitukos, sydämen rytmihäiriöitä, tiettyjen tartuntoja torjuvien valkosolujen vaarallista vähyyttä, vaikea-asteinen allerginen reaktio (oireina kuume, suun, kasvojen, huulten tai kielen turpoaminen, hengenahdistus, kutina, ihottuma ja toisinaan verenpaineen lasku), muuta kielen turpoamista, pään vapinaa, tunteiden puuttumista, orgasmikyvyttömyyttä, unenaikaisia hengitysvaikeuksia, nopeaa, pinnallista hengitystä, veren insuliinipitoisuuden kasvua (säätelee veren sokeripitoisuutta), sokeria virtsassa, pientä verensokeripitoisuutta, suurta triglyseridirasvapitoisuutta, vaarallisen runsasta veden juomista, IFIS-oireyhtymä kaihileikkauksen yhteydessä (risperidonin nykyisestä tai aiemmasta käytöstä kerrottava silmälääkärille ennen kaihileikkausta), kestoerektiota (saattaa vaatia kirurgista hoitoa), silmänpainetauti, silmien liikevaikeuksia tai pyöritystä, silmäluomen reunojen karstottumista, virtsan määrää säätelevän hormonin poikkeavaa erittymistä, ihon ja silmien keltaisuutta, kuukautisten viivästymistä, rintarauhasten suurenemista, rintojen suurenemista, eritettä rinnoista, huulten halkeilua, lääkeaineihottumaa, tartuntatauti, hilsettä, ihon kovettumista, alentunutta ruumiinlämpöä, käsivarsien ja jalkojen kylmyyttä ja lääkkeen lopettamisesta johtuvia vieroitusoireita.


title: Risperidoni

text: Korkeintaan yhdellä 10 000:sta käyttäjästä esiintyy hoitamattomasta diabeteksestä johtuvia hengenvaarallisia lisähäiriöitä, vakava allerginen reaktio (johon liittyy mahdollisesti hengitysvaikeuksia kurkussa aiheuttavaa turpoamista) ja suoliston lihasten liikkeiden puuttumisesta johtuva suolitukos.


title: Risperidoni

text: Vuonna 2016 julkaistun tutkimuksen mukaan risperidoni on ainut psykoosilääke, joka raskauden aikana käytettynä lisää synnynnäisten epämuodostumien todennäköisyyttä lapsella. Tutkijat suhtautuvat tuloksiin kuitenkin varauksella ennen lisätutkimusten tekoa.


title: Risperidoni

text: Risperidonin mahdollisesti aiheuttamat huimaus, väsymys ja näköhaitat voivat häiritä ajoneuvolla ajamista, raskaiden työkalujen tai -koneiden käyttöä, tai muuta keskittymistä vaativia tehtäviä. Toimintakyvyn arviointi on käyttäjän vastuulla, mutta lääkärin kanssa on suotavaa keskustella asiasta.


title: Risperidoni

text: Risperidoni vähentää käyttäjänsä käytöshäiriöitä, mutta se salpaa serotoniinivastaanottajia, joten se voi ristiriitaisesti joskus lisätä fyysistä aktiivisuutta. Monien muiden psykoosilääkkeiden tavoin risperidonin pitkäaikainen käyttö voi aiheuttaa pysyviä aivovaurioita ja kognitiivisten kykyjen heikentymistä.


title: Risperidoni

text: Alkoholin käyttöä tulee välttää risperidonihoidon aikana.


title: Risperidoni

text: Risperidonia voidaan määrätä lieviin psykooseihin tabletteina esimerkiksi 1 mg/aamu ja 1 mg/ilta ja tavanomainen annos on 2 mg/aamu ja 2 mg/ilta tabletteina. Ruiskemuotoa Risperdal Constaa annostellaan yleensä 25 mg 2 viikon välein lihakseen. Annostusta voidaan nostaa 37,5 mg ja siitä 50 mg asti kahdessa viikossa.


title: Risperidoni

text: Yleensä risperidonia käytetään muiden lääkkeiden rinnalla. Risperidoni tehoaa psykooseihin yleensä hyvin. Pieninä annoksina sillä on mielialaa tasaava tai masennusta vähentävä piristävä vaikutus, jonka voimakkuus on yksilöllistä eri potilaiden välillä. Usein suuremmat annokset risperidonia rauhoittavat ja pienemmät piristävät.


title: Risperidoni

text: Risperidoni muistuttaa jossain määrin kemialliselta kaavaltaan ja rakenteeltaan haloperidolia, mutta on sitä tehokkaampi ja haittavaikutuksiltaan parempi lääke.


title: Risperidoni

text: Risperidoni on valikoivasti monoamiinien vaikutuksia salpaava lääke, joka sitoutuu keskivahvasti 5-HT2 -serotoniinivastaanottajiin ja voimakkaasti D2-dopamiinivastaanottajiin. Se salpaa myös alfa-1 ja -2 −adrenaliinivastaanottajia ja H1-histamiinivastaanottajia, mutta ei sitoudu koliinivastaanottajiin. Toisen polven psykoosilääkkeenä risperidoni aiheuttaa perinteisiä psykoosilääkkeitä vähemmän lihasten jännitysjäykkyystiloja ja motoristen toimintojen heikentymistä.


title: Risperidoni

text: Risperidoni muuttuu elimistössä CYP2D6-entsyymin välityksellä 9-hydroksirisperidoniksi (paliperidoni), jolla on risperidonin kaltaiset hoitovaikutukset. Risperidoni ja 9-hydroksirisperidoni vähentävät yhdessä psykoottisuutta.


title: Risperidoni

text: Monesti risperidoni jäykistää ja rauhoittaa. Alkoholin kanssa yhdistettynä sillä on lamaava vaikutus, kuten melkein kaikilla muillakin psykoosilääkkeillä ja rauhoittavilla bentsodiatsepiineillä. Risperidoni on ns. major tranquiliser eli varsinainen rauhoittava erotettuna miedosti rauhoittavista bentsodiatsepiineistä (minor tranquiliser).


title: Njasviž

text: Njasviž (, IPA: [nʲaˈsʲvʲiʐ], , , ) on noin 14 033 asukkaan kaupunki Valko-Venäjällä Minskin alueella. Kaupunki sijaitsee linnuntietä noin 95 kilometriä Minskin lounaispuolella. Maaseutuvoittoiseen Njasvižin 41 618 asukkaan hallintopiiriin kuuluu Njasviž, Haradzejan kaupunkimainen taajama (4 099 as.) ja näitä ympäröivien maalaiskylien asukkaat.


title: Njasviž

text: Njasvižin kaupunki on tunnettu erityisesti Njasvižin palatsilinnasta puistoineen ja palatsiin historiallisesti kuuluvasta Kristuksen ruumiin kirkosta, jotka Unesco on kokonaisuutena hyväksynyt maailmanperintöluetteloon. Maailmanperintökohteen suojavyöhykkeeseen kuuluvana myös Njasvižin vanhan keskustan rakennuksia tulee varjella. Näihin kohteisiin kuuluvat muun muassa kaupunkiin etelästä saavuttaessa vastaan tulevat Slutskin portit, vanha kaupungintalo ja aiemman benediktiiniläisen nunnaluostarin rakennukset.


title: Njasviž

text: Ensimmäinen epäsuora viite Njasvižistä on vuodelta 1223, mitä vuotta paikkakunta juhlii perustamisajankohtanaan. Vuonna 1446 Liettuan suuriruhtinas Kasimir Jagiellon antoi kaupungin läänitykseksi Nikolai Jan Nemirovitšille. Kaupunki siirtyi Radvilan (Radziwiłł) aatelissuvun haltuun 1523 (tai 1513). Radvilan suku kehitti Njasvižiä kotipaikkanaan pääsääntöisesti aina vuoteen 1939. Useat Radvilan suvun edustajat kannattivat reformaatiota ja siihen liittyen he edistivät paikallisten kielten oppimista. Vuonna 1562 kaupungissa sijainneessa herttuan kirjapainossa painettiin ensimmäinen Valko-Venäjällä painettu valkovenäjänkielinen kirja, kristinopin sanoman tiivistävä Katekismus. 1572 valmistui vanhalle puolankielelle käännetty Raamattu (tunnetaan myös "Njasvižin raamattu"na)


title: Njasviž

text: Kaupunginoikeudet Njasviž sai vuonna 1580-luvulla. Vuonna 1706, Pohjan sodan tuoksinassa ruotsalaiset polttivat kaupungin. Puolan toisessa jaossa 1793 Njasviž joutui Venäjän hallintaan. Vuosien 1919 ja 1939 välillä kaupunki kuului jälleen Puolalle. Kahden vuoden Neuvostohallinnon jälkeen saksalaisten joukot valtasivat Njasvižin. Puna-armeija palautti kaupungin Neuvostoliitolle vuonna 1944.


title: Olantsapiini

text: Olantsapiini (kauppanimillä Zyprexa, Olanzapin ratiopharm, Solazin, Zalasta) on piperatsiineihin kuuluva bentsodiatsepiinijohdos, joka on epätyypillinen eli toisen polven psykoosilääke. Sitä käytetään skitsofrenian psykoosioireiden ja kaksisuuntaisen mielialahäiriön kohtalaisten ja vaikeiden maniavaiheiden hoitoon. Maniahoidon tehotessa voidaan käyttöä jatkaa estämään mielialahäiriön uusiutumista.


title: Olantsapiini

text: Olantsapiinin toi markkinoille Eli Lilly nimellä "Zyprexa" vuonna 1996. Lääkepatentin vanhennuttua markkinoille on tullut useita erinimisiä ja edullisempia rinnakkaisvalmisteita. Olantsapiini on reseptilääke.


title: Olantsapiini

text: Olantsapiini saattaa joillakin aiheuttaa voimakasta väsymystä, siksi se suositellaan ottamaan illalla, ja yleensä olantsapiiniannos otetaan vain kerran vuorokaudessa. Annosväli on 5–30 mg vuorokaudessa.


title: Olantsapiini

text: Vähintään joka kymmenennellä potilaalla esiintyy lihomista (yli 11 kk käytön aikana 64 prosenttia potilaista lihoo vähintään 7 %, 32 prosenttia potilaista vähintään 15 % ja 12 prosenttia potilaista vähintään 25 %), uneliaisuutta, verenpaineen laskua ylös noustessa (huimausta) ja verinesteen prolaktiiniarvojen kasvua (yli 30 %:lla potilaista).


title: Olantsapiini

text: Yhdellä 10−100:sta käyttäjästä ilmenee ekstrapyramidaalioireita (parkinsonismia eli vapinaa ja lihasjäykkyyttä; kyvyttömyyttä pysyä paikallaan; liikehäiriöitä (dyskinesiaa) ja kouristuksia), lieviä ja ohimeneviä antikolinergisiä oireita (ummetus, suun kuivuminen), maksan aminotransferaasiarvojen (ALAT, ASAT) määrän kasvua (etenkin alussa, ohimenevää ja oireetonta), eosinofiilien määrän kasvua, valkosolujen puutosta, neutrofiilien puutosta, kolesteroliarvojen suurenemista, verensokeriarvojen suurenemista, triglyseridiarvojen suurenemista, alkalisen fosfataasin pitoisuuksien kasvua, kreatiinikinaasiarvojen kasvua, gammaglutamyylitransferaasiarvojen suurenemista, korkeaa virtsahappopitoisuutta, erektiohäiriötä, seksuaalisen halun vähenemistä, voimattomuutta, huimausta, väsymystä, turvotusta, kuumetta, sokerivirtsaisuutta, ruokahalun voimistumista ja ihottumaa.


title: Olantsapiini

text: Yhdellä 100−1000:sta käyttäjästä kehittyy veritulppa (etenkin keuhko- ja syvä laskimoveritulppa), diabetes tai olemassa oleva pahentuu (joissain tapauksissa pahentuminen johtanut happomyrkytykseen, koomaan ja muutamassa kuolemaan), muistihäiriöitä, tardiivi dyskinesia (kouristuksia ja etenkin kasvojen pakkoliikkeitä), muita kouristuskohtauksia, puheen liikehäiriöitä, dystonia (esimerkiksi silmien kiertoliikettä), sydämen harvalyöntisyys, sydämen QT-ajan pidentyminen, virtsankarkailua, virtsaumpea, virtsaamisen aloitusvaikeuksia, kuukautisten puuttumista, rintojen kasvua miehillä ja naisilla, maitovuotoa naisilla, puolustusjärjestelmän yliherkkyyttä, kokonaisbilirubiiniarvojen kasvua, nenäverenvuotoa, hiustenlähtöä, valoherkkyysreaktioita (ihon palaminen auringossa) ja vatsan turvotusta.


title: Olantsapiini

text: Yhdellä 1000 − 10 000:sta käyttäjästä ilmenee sydänperäinen äkkikuolema, pahanlaatuinen neuroleptioireyhtymä, sydämen rytmihäiriö (kammiovärinää), maksatulehdus (hepatosellulaarinen, kolestaattinen tai sekamuotoinen maksavaurio), lihaskudoksen äkillinen vaurio, haimatulehdus, kammiotiheälyöntisyyttä, verihiutaleiden vähäisyyttä, kestoerektio (kivulias) ja matalaa ruumiinlämpöä.


title: Olantsapiini

text: Yleisyydeltään tuntemattomia haittavaikutuksia ovat yleisoireinen eli DRESS (iho-oireita, kuumetta, imusolmuketurvotusta, sisäelinoireita, jotka lähinnä maksa- ja munuaisoireita) ja vastasyntyneen lääkeainevieroitusoireyhtymä


title: Olantsapiini

text: Monien muiden psykoosilääkkeiden tavoin olantsapiinin pitkäaikainen käyttö on yhdistetty keskushermoston solukuolemiin ja muihin aivovaurioihin. Eräässä tutkimuksessa jatkuva olantsapiinin käyttö terveillä apinoilla supisti aivojen kokoa muutamassa vuodessa lähes 10 prosentilla.


title: Olantsapiini

text: Olantsapiinia ei suositella dementoituneiden vanhusten psykoosin tai käytöshäiriöiden hoitoon, koska se kaksinkertaistaa kuoleman todennäköisyyden jo reilun kuukauden käytön aikana. Myös aivoverenkiertohäiriöiden todennäköisyys kasvaa.  Suomalainen lääkäriseura Duodecim pitää olantsapiinia kuitenkin käyttökelpoisena lyhytvaikutteisena ruiskeena aggressiivisen psykoottisen vanhuksen nopeaan rauhoittamiseen. Psykoosien hoitoon olantsapiinia käytetään vanhuksien osalta edelleenkin. Yhdysvalloissa valmistaja oli markkinoinut tuotettaan ("Zyprexa") ilman lääkeviraston hyväksyntää muistisairaiden ikäihmisten hoitokeinona ja joutui siksi suorittamaan mittavia korvauksia.


title: Olantsapiini

text: Käyttöä alle 18-vuotiaille lapsille ja nuorille ei suositella, koska tiedot hoidon turvallisuudesta ja tehosta puuttuvat. Lyhytaikaisissa tutkimuksissa nuorilla on havaittu aikuisia enemmän lihomista sekä rasva- ja prolaktiiniarvojen muutoksia.


title: Olantsapiini

text: Muistisairailla vanhuksilla olatsapiini saattaa aiheuttaa liiallisesta rauhoituksesta johtuvaa kaatuilua. Kaatumiset voivat johtaa vaikeasti parannettaviin luunmurtumiin, etenkin lonkkamurtumiin. Murtumat voivat vammauttaa tai jälkiseurausten kautta johtaa jopa kuolemaan.


title: Olantsapiini

text: Olantsapiinin lääkeainepuhdistuma saattaa heiketä ikääntyessä sekä maksasairauksiin liittyen, jälkimmäisessä merkittävästikin. Lääkkeen määrä puoliintuu elimistössä keskimäärin 30–40 tunnissa. Lääke vaikuttaa useisiin kemiallisiin vastaanottajiin eli sillä on laajakirjoinen sitoutumistaipumus. Samanaikaiset muut lääkkeet, kuten masennuslääkkeet, muuttavat mahdollisesti olantsapiinin aineenvaihduntaa.


title: Olantsapiini

text: Olantsapiini saattaa altistaa Asperger-henkilöt paniikkihäiriölle. Muu samanaikainen lääkitys voi olla myös osasyynä. Syy on selittämätön, mutta paniikkikohtauksia on ilmentynyt olantsapiinihoidon aikana AS-henkilöllä. Yksi mahdollisuus lienee, että paniikkioireet lähtevät kehittymään usean portin hermoliitoksen välittäjäaineiden tukkiutuessa samanaikaisesti.


title: Olantsapiini

text: Olantsapiini kuuluu ylempään erityiskorvattavuusryhmään, eli se on potilaalle omavastuuosuutta (4,50 € / ostokerta) lukuun ottamatta korvattava lääke mm. skitsofreniadiagnoosin yhteydessä.


title: Olantsapiini

text: Olantsapiini-lääkitystä tulee käyttää tarkoin lääkärin ohjeiden mukaan. Lääkitystä ei tule lopettaa omatoimisesti. Lääkkeen virhekäyttö voi vaurioittaa keskushermostoa ja aiheuttaa kuoleman. Äkillinen lopettaminen aiheuttaa lyhyellä aikavälillä hikoilua, unettomuutta, vapinaa, ahdistusta, pahoinvointia ja oksentelua.


title: Evävakain

text: Evävakain on merenkäynnissä laivan pitkittäisakselin ympäri tapahtuvaa kulmaliikettä eli "keinuntaa" vaimentava, siipeä muistuttava uloke laivan pohjassa. Evävakaimet kiinnittyvät laivaan akselin välityksellä, jotta evän ja veden kohtaamiskulmaa säätävä tietokone voi käännellä evää keinunnan tahdissa. Evä synnyttää voiman, joka on vastakkaissuuntainen laivan keinumissuunnalle, jotta keinunta vaimenisi. Yleisimmin niitä käytetään matkustaja- ja sotalaivoissa matkustusmukavuuden lisäämiseen.


title: Evävakain

text: Toimintaperiaatteeltaan lentokoneen siipeä muistuttava, mutta vedessä liikkuva evä alkaa käytännössä toimia laivan nopeuden ylittäessä 14 solmua (26 km/h). Evän synnyttämä keinuntaa vaimentava voima on hydrodynaamisen nostevoiman ja vastusvoiman resultantti. Voiman suuruus riippuu keinunnan kulmanopeudesta, evän kohtauskulmasta veteen nähden ja laivan nopeudesta.


title: Evävakain

text: Halpaan palleköliin verrattuna evävakain on kallis, sillä se tarvitsee monimutkaisen ohjausjärjestelmän, joka säätää evän kohtaamiskulmaa. Evän kääntymistä ohjaava tietokone saa tiedon laivan keinunnasta pyörivän hyrrän, gyroskoopin avulla. Tavallisesti mitataan keinunnan kulman suuruutta, kulmanopeutta ja kulmanopeuden hidastumista tai kiihtymistä. Lisäksi tietokone tarvitsee tiedon laivan nopeudesta ja evävakaimen asennosta. Myös evään asennettuja venymäliuska-antureita saatetaan käyttää mittaamaan evään kohdistuvia voimia. Tietokone ohjaa evää kääntävää hydraulijärjestelmää yleensä niin, että evä kääntyy ääriasennosta toiseen alle kahdessa sekunnissa.


title: Evävakain

text: Evävakaimet sijoitetaan pallekölien tavoin sivusuunnassa mahdollisimman kauas laivan painopisteestä, mikä käytännössä tarkoittaa niiden sijaitsevan palteen kohdalla laivan molemmilla sivuilla. Niitä on yksi tai kaksi, joskus kolme paria laivan pituussuuntaisen keskikohdan lähistöllä.


title: Evävakain

text: Koska evävakaimet ulottuvat laivan laitaa leveämmälle ja joskus myös perustason alapuolelle, ne rakennetaan sisäänvedettäviksi. Näin vältetään vauriot laituriin kiinnityttäessä ja jäissä ajettaessa. Yleensäkin evät ovat sisäänvedettyinä aina kun niitä ei tarvita, sillä ne lisäävät laivan vastusta.


title: Evävakain

text: Evävakaimet valmistetaan komposiittimateriaaleista tai 6–9 millimetrin teräslevystä vesitiiviiksi ja ne pinnoitetaan korroosion estämiseksi. Niissä saattaa olla myös täytteenä polyuretaanisolumuovia estämässä veden sisäänpääsyä.


title: Johnny Chan

text: Johnny "Orient(al) Express" Chan (s. 1957 Guangzhou, Kiina) on kiinalaissyntyinen yhdysvaltalainen pokeriammattilainen. Chan on voittanut kaksi World Series of Pokerin pääturnausta ja hänellä on kaikkiaan kymmenen WSOP-voittoranneketta.


title: Johnny Chan

text: Chan muutti perheensä kanssa Guangzhousta Hongkongiin vuonna 1962, jonka jälkeen hän muutti Arizonan osavaltion Phoenixiin vuonna 1968. Myöhemmin vuonna 1973, hän muutti Houstoniin, johon hänen perheensä perusti ravintolan. Chanin oli tarkoitus jatkaa perheensä liiketoimia, mutta kun hän oli 16-vuotias hän meni kasinon halpamatkalle Las Vegasiin. Kun Chan oli 21-vuotias, hän jättäytyi pois Houstonin yliopistosta, jossa hänen pääaineenaan oli hotelli- ja ravintola-alan johtaminen, ja muutti Las Vegasiin tullakseen ammattilaispeluriksi.


title: Johnny Chan

text: Chan sanoo aikaisemman menestyksensä syynä olleen se, etteivät monet pelaajat olleet pelanneet aasialaisia pelaajia vastaan ennen. Hänen suosionsa kasvoi 1980-luvun lopulla, kun hän voitti World Series of Poker (WSOP) mestaruusturnauksen kahtena vuotena peräkkäin (1987 ja 1988). Hän melkein voitti turnauksen kolme kertaa peräkkäin, mutta sijoittui toiseksi vuoden 1989 turnauksessa, häviten Phil Hellmuthille. Videonauhoitus vuoden 1988 WSOP:n ratkaisukädestä Erik Seidelia vastaan on mukana elokuvassa "Rounders - ässä hihassa". WSOP-rahasijoja Chanilla on 42.


title: Johnny Chan

text: Vuonna 2005, Chan voitti kymmenennen WSOP-tittelinsä voittaen Phil Laakin 2 500 dollarin pot limit texas hold 'em -turnauksessa. Chan on tasoissa Doyle Brunsonin kanssa WSOP-rannekkeiden määrässä, tilastoa johtava Phil Hellmuth voitti ennätyksellisen yhdennentoista rannekkeensa vuoden 2007 WSOP:ssa. Chan valittiin pokerin Hall of Fameen vuonna 2002.


title: Johnny Chan

text: Chan oli toinen ensimmäisess Poker Superstars Invitational Tournament -kutsuturnauksessa helmikuussa 2005. Toisen turnauksen kesällä 2005 hän voitti ja kolmannessa selvisi semifinaaleihin. World Poker Tourilla Chan ei ole saavuttanut finaalipöytäsijoituksia.


title: Johnny Chan

text: Chan oli mukana "Poker After Dark" -pokeriohjelman ensimmäisellä tuotantokaudella jaksossa, jonka osallistujat olivat WSOP:n pääturnausvoittajia.


title: Johnny Chan

text: Joulukuussa 2009 Chanin pokeriuran turnausansiot ylittivät 8,2 miljoonaa dollaria.


title: Johnny Chan

text: Pokerin pelaamisen lisäksi Chan omistaa pikaruokalaketjun alun Las Vegasin Stratosphere -hotellissa, ja hän on erilaisten kasinoiden ja pelintekijöiden konsultti. Hänellä on myös toiveita oman kasinon avaamisesta. Chan on myös kirjoittanut "Card Player" lehdelle.


title: Johnny Chan

text: Chan tunnetaan hänen "onnea tuovasta" appelsiinistaan pöydässä ja toisen perättäisen WSOP-tittelin jälkeen toiset pelaajat alkoivat tuoda hedelmiä pöytään toivoen niiden tuovan onnea. Chan sanoo pitäneensä appelsiinia pöydässä sen miellyttävän tuoksunsa vuoksi, koska tupakointi, joka oli sallittua useassa turnauksessa, häiritsi häntä. Chan oli joskus tupakoitsija, mutta nykyään hän ei polta tupakkaa, eikä juo alkoholia.


title: Johnny Chan

text: Chanilla on kuusi lasta. Vapaa-ajalla hän harrastaa uintia, biljardinpeluuta ja keilailua.


title: Johnny Chan

text: Vuonna 2005 Chan aloitti yhteistyön Mark Karowen kanssa julkaistakseen kirjan erilaisista pokeripelityypeistä.


title: Jim Ryun

text: James Ronald ”Jim” Ryun (s. 29. huhtikuuta 1947 Wichita, Kansas) on yhdysvaltalainen keskimatkojen juoksija ja republikaanipoliitikko. Hänen paras saavutuksensa urheilu-urallaan oli vuoden 1968 kesäolympialaisten 1 500 metrin juoksun hopeasija.


title: Jim Ryun

text: Ryun osallistui urallaan kolmiin olympialaisiin ja teki keskimatkoilla viisi maailmanennätystä ennen siirtymistään ammattilaiseksi vuoden 1972 kesäolympialaisten jälkeen. Hän päätti urheilu-uransa lopullisesti maaliskuussa 1976. Ryun siirtyi politiikkaan vuonna 1996, kun hän pääsi Kansasin toisesta vaalipiiristä Yhdysvaltain edustajainhuoneeseen. Hän istui edustajainhuoneessa viisi kautta.


title: Jim Ryun

text: Ryun haaveili monien ikätoveriensa tavoin teini-ikäisenä urheilu-urasta. Ensimmäisenä vuotenaan Wichita High School Eastissa 1961 hän ei kuitenkaan mahtunut koulun koripallo-, baseball- eikä yleisurheilujoukkueisiin. Toisena opiskeluvuotenaan Ryun pääsi yleisurheilujoukkueeseen Bob Timmonsin valmennukseen. Aluksi Ryun ei pysynyt muiden oppilaiden mukana, mutta vuoden loppuun mennessä hän oli noussut high schoolin A-joukkueeseen. Keväällä 1963 Ryun voitti Kansasin high school -mestaruuden mailin juoksussa ajalla 4.26,4.


title: Jim Ryun

text: Timmons huomasi Ryunin kyvyt Kansasin-mestaruuden jälkeen. Hän asetti Ryunin tavoitteeksi neljän minuutin rajan alituksen ensimmäisenä high school -ikäisenä juoksijana, mikä Timmonsin mukaan oli mahdollista, jos Ryun harjoittelisi ahkerasti. Toisen opiskeluvuotensa loppuun mennessä Ryun olikin parantanut ennätystään lukemaan 4.07,8.


title: Jim Ryun

text: Kolmantena opiskeluvuotenaan Ryun voitti maastojuoksussa kaikki high school -kilpailunsa, myös Kansasin-mestaruuden. Maastojuoksukauden päätyttyä hän harjoitteli entistä ahkerammin juosten kaksi kertaa päivässä. Kolmantena opiskeluvuotenaan Ryun oli voittamaton radallakin. Osavaltion mestaruuskilpailuissa hän teki Yhdysvaltain koululaisennätyksen maililla ajalla 4.06,4.


title: Jim Ryun

text: Ryun kutsuttiin ennätyksensä jälkeen kilpailemaan Kaliforniaan kansalliseen kilpailuun. 17-vuotiaan oppilaan ei uskottu pärjäävän miesten kilpailuissa, mutta Ryun sijoittui ajalla 4.01,7 Dyrol Burlesonin ja Tom O'Haran jälkeen kolmanneksi. Kahden viikon kuluttua Ryun juoksi Comptonissa monien kokeneiden juoksijoiden joukossa. Hän sijoittui vasta kahdeksanneksi mutta alitti ensimmäisenä high school -oppilaana neljän minuutin rajan ajalla 3.59,0.


title: Jim Ryun

text: Juoksun jälkeen Ryun haaveili Tokion olympialaisista, mutta tavoite ei ollut helppo, sillä Los Angelesissa järjestettävissä Yhdysvaltain-karsinnoissa vain kolme parasta juoksijaa pääsisi kilpailuihin. Hän harjoitteli koko kesälomansa 1964 ja selviytyi kuin selviytyikin Los Angelesissa kuuden juoksijan finaaliin, jossa Yhdysvaltain edustajat Tokion 1 500 metrin kilpailuun ratkaistiin. Burleson ja O'Hara karkasivat loppusuoralla, mutta loppusuoran alussa vasta viidentenä olleen Ryunin onnistui viime metreillä nousta Jim Grellen ohi kolmanneksi, mikä varmisti hänelle olympiapaikan.


title: Jim Ryun

text: Tokion olympialaisten 1 500 metriä oli Ryunin ensimmäinen kansainvälinen kilpailu. Hän sijoittui alkuerässään neljänneksi ja eteni välieräjuoksuun. Sairastelu Tokiossa vei kuitenkin Ryunin voimat, ja hän jäi välieränsä viimeiseksi.


title: Jim Ryun

text: Viimeisenä high school -vuotenaan Ryun voitti reittiennätyksellä osavaltion maastojuoksumestaruuskilpailun ja high school -ennätyksellä 3.58,3 mailin juoksun, joka oli hänen viimeinen high school -kilpailunsa.


title: Jim Ryun

text: Valmistumisensa jälkeen Ryun sai mahdollisuuden kilpailla Comptonin kutsukilpailussa kolminkertaista olympiavoittajaa Peter Snelliä vastaan, jolle hän hävisi vain neljä sekunnin kymmenesosaa. Kolmen viikon kuluttua San Diegossa Amateur Athletic Unionin (AAU) kilpailussa Ryun asettui uudelleen Snelliä vastaan, ja tällä kertaa Ryunin onnistui voittaa Snell. Samalla hän juoksi uuden Yhdysvaltain ennätyksen 3.55,3.


title: Jim Ryun

text:
Syksyllä 1965 Ryun aloitti opiskelun Kansasin yliopistossa, jonka yleisurheiluvalmentajaksi oli hieman aikaisemmin nimitetty Bob Timmons. Seuraavan talven aikana Ryun kilpaili useilla sisäradoilla suurille yleisöille. Eräässä kilpailussa New Yorkin Madison Square Gardenissa yleisö buuasi juoksun jälkeen, kun Ryun oli voittanut ajalla 4.02,2. Hänestä oli tullut tähti, ja yleisö oli odottanut hänen pystyvän alittamaan neljän minuutin ajan jokaisessa kilpailussa. Voitettuaan kaikki juoksunsa, yleensä selvällä erolla seuraavaan, Ryun oli 1960-luvun puolivälissä ylivoimainen.
Ryun juoksi ensimmäiset maailmanennätyksensä vuonna 1966. Hän juoksi 880 jaardin eli puolen mailin ennätykseksi 10. kesäkuuta Indianan Terre Hautessa 1.44,9 ja mailin ennätykseksi 17. heinäkuuta Berkeleyssä 3.51,3, jolla hän paransi vanhaa ennätystä 2,3 sekuntia. Ryun pystyi juoksemaan mailin ennätyksen ensimmäisenä yhdysvaltalaisena sitten Glenn Cunninghamin. Seuraavana vuonna hän rikkoi AAU:n mestaruuskilpailussa Bakersfieldissä Kaliforniassa oman mailin ennätyksensä. Ryun johti lähdöstä maaliin, jonne hän saapui 40 jaardia seuraavaa kilpailijaa edellä voittoajan ollessa 3.51,1. Kaksi viikkoa AAU:n kilpailujen jälkeen Ryun kohtasi Los Angeles Coliseumilla 1 500 metrin juoksussa kenialaisen Kipchoge Keinon. Viimeisellä kierroksella Ryun ohitti Keinon ja juoksi kilpailun voittoon uudella maailmanennätysajalla 3.33,1. Hän paransi aikaisempaa, Herb Elliottin nimissä ollutta, ennätystä 2,5 sekuntia.


title: Jim Ryun

text: Ryun sai useita palkintoja vuosina 1966 ja 1967: "Track & Field News" -lehti palkitsi hänet kumpanakin vuotena lehden vuoden urheilijana. Ryun oli ensimmäinen urheilija, joka sai palkinnon kahdesti peräkkäin. "Sports Illustrated" valitsi Ryunin vuoden urheilijaksi vuonna 1966, ja hänet palkittiin myös James E. Sullivan Awardilla Yhdysvaltain vuoden amatööriurheilijana.


title: Jim Ryun

text: Kansainvälinen olympiakomitea myönsi vuoden 1968 kesäolympialaiset Méxicolle, joka sijaitsee yli 2 200 metriä merenpinnan yläpuolella. Méxicon ohut ilmanala aiheuttaisi urheilijoille hapensaantivaikeuksia, niinpä Ryun harjoitteli kesällä 1967 Coloradossa Alamosan vuoristoseudulla. Vaikean harjoitusrupeaman jälkeen hän oli varma, että jos hän haluaisi juosta olympiavoitosta, hänen tulisi olla uransa parhaassa kunnossa.


title: Jim Ryun

text: Syksyn 1967 ja talven 1968 aikana Ryun tiukensi harjoitusohjelmaansa. Harjoittelu oli kuitenkin liian kovaa, ja seurauksena oli loukkaantumisia. Maaliskuussa 1968 Ryun sai jalkaansa lihasvamman. Kahden kuukauden kuluttua hän sairastui mononukleoosiin. Heinäkuussa hän loukkasi nilkkansa ja sen jälkeen sairastui vielä influenssaan.


title: Jim Ryun

text: Sairastumisista ja loukkaantumisista huolimatta Ryunia pidettiin Méxicossa ennakkosuosikkina, sillä hän ei ollut hävinnyt ainuttakaan mailin tai 1 500 metrin juoksua sitten vuoden 1965. Keino suunnitteli muiden kenialaisten kanssa juoksuun strategian: Keinon piti jätättää Ryunia matkalla niin paljon, ettei tämä pystyisi käyttämään kuuluisaa kiriään. Niinpä kenialainen Ben Jipcho veti Méxicon ohuessa ilmanalassa alun kovaan aikaan. Kolmannella kierroksella Keino otti Jipcholta johtoaseman ja lisäsi etumatkaansa Ryuniin. Ryun ei pystynyt kirimään kuin kolmen sekunnin päähän Keinosta, joka voitti kilpailun uudella olympiaennätysajalla 3.34,9.


title: Jim Ryun

text: Vuonna 1969 Ryun ei ollut enää voittamaton. Yliopistojen mestaruuskilpailuissa 21. kesäkuuta Knoxvillessä hän hävisi Marty Liquorille. Kahdeksan päivän kuluttua järjestettiin Miamissa Yhdysvaltain mestaruuskilpailut: Ryun keskeytti toisen kierroksen jälkeen ja ilmoitti seuraavana päivänä, ettei mahdollisesti kilpailisi enää koskaan. Ryun oli poissa kilparadoilta puolitoista vuotta. Hän ei edes lenkkeillyt neljään kuukauteen. Juoksutauon jälkeen Ryun aloitti jälleen lenkkeilyn, mikä johti lopulta harjoittelemiseen ja kilpailemiseen. Vuonna 1971 hän osallistui muutamiin kilpailuihin ja sivusi San Diegossa mailin sisäratojen maailmanennätystä 3.56,4. Lisäksi hän kilpaili Philadelphiassa jälleen Liquoria vastaan. Ryun hävisi Liquorille mutta huippuajalla 3.54,8.


title: Jim Ryun

text: Seuraavana vuonna järjestettiin Münchenissä kesäolympialaiset, ja ne innostivat Ryunia tavoittelemaan vielä kerran olympiakultaa. Ryunin paluuta vaikeutti vaikea heinänuha. Hän joutuikin etsimään ihanteellisia harjoitusoloja. Ensi töikseen hän muutti Kansasista Oregoniin. Eräässä kilpailussa Oregonin Eugenessa, keskellä vilja-alueita, hän pystyi juoksemaan vain 4.07,6. Myöhemmin Tukholmassa Ryun sijoittui kilpailun viimeiseksi ajalla 4.17,3. Tässä vaiheessa Ryun joutui muuttamaan Kaliforniaan kauas Oregonin vilja-alueista.


title: Jim Ryun

text: Olympiavuosi 1972 alkoi Ryunin kannalta hyvin, sillä sisäradoilla hänen tuloksensa olivat lupaavia. Ensimmäinen ulkoratakilpailu sujui kuitenkin kehnosti: Ryun sijoittui juoksun viimeiseksi surkealla ajalla 4.19,2. Epäonnistumisensa jälkeen Ryun palasi takaisin kotiseudulleen Kansasiin, missä tuttu valmentaja Bob Timmons ohjasi hänen harjoitteluaan. Ryunin tuloskunto oli kuitenkin muutonkin jälkeen erittäin ailahtelevainen: välillä hän juoksi loistavasti, mutta välillä suoritukset olivat todella heikkoja.


title: Jim Ryun

text: Yhdysvaltain olympiakarsinnat järjestettiin Eugenessa, missä ilmassa oli runsaasti siitepölyä. Ryun asui olympiakarsintojen ajan täysin tiiviissä hotellihuoneessa, jonka ilmastointi oli mahdollisimman tehokas. Ryun vältti olympiakarsinnoissa heinänuhan ja pystyi juoksemaan täyspainoisesti. Hän teki tutun loppukirinsä ja nousi olympiakarsinnan voittoon loppusuoralla. Ryun saavutti karsinnoissa uransa kolmannen olympiapaikan.


title: Jim Ryun

text: Ryun sai Münchenissä kunnian olla tuomassa olympiasoihtua olympiastadionille. Soihtua kuljetti viiden miehen juoksijaryhmä, joka edusti kaikkia maanosia. Ryun oli mukana Pohjois-Amerikan edustajana.


title: Jim Ryun

text: Ryun osallistui viisi päivää avajaisten jälkeen järjestettyihin 1 500 metrin alkueriin. Neljännessä alkuerässä juossut Ryun kompastui yrittäessään ohitusta ja kaatui runsas kierros ennen maalia. Hän juoksi kaatumisestaan huolimatta maaliin, mutta oli vasta eränsä yhdeksäs eikä päässyt jatkoon. Yhdysvaltain joukkue teki juoksusta protestin, mutta kilpailun tuomariston mukaan Ryunin kaatuminen oli hänen oma vikansa.


title: Jim Ryun

text: Ryun siirtyi ammattilaiseksi 1973, jolloin hän teki sopimuksen International Track Associationin (ITA) kanssa. ITAn ohjelmassa oli vuoden 1973 aikana 48 kilpailua Yhdysvalloissa, Kanadassa ja Euroopassa. Ensimmäisenä ammattilaisvuotenaan Ryun menestyi kohtuullisesti, mutta kaudet 1974 ja 1975 sujuivat nihkeästi. Vuoden 1974 ammattilaisjuoksukautena hän ei voittanut ainuttakaan kilpailua. Syksyllä 1975 Ryun aloitti harjoittelun vuoden 1976 kilpailuja varten. Hän ei juossut kuitenkaan vuoden 1976 aikana kuin yhden kilpailun, sillä hän loukkasi Salt Lake Cityn juoksussa helmikuun lopulla akillesjänteensä eikä vamman vuoksi kyennyt juoksemaan maaliin asti. Maaliskuussa hän ilmoitti lopettavansa urheilu-uransa.


title: Jim Ryun

text: Ryun lähti mukaan politiikkaan vuonna 1996. Hän oli republikaanien ehdokkaana edustajainhuoneen vaaleissa Kansasin toisesta vaalipiiristä, kun entinen edustaja Sam Brownback pyrki senaattiin. Ryunin oli houkutellut ehdokkaaksi republikaanien edustaja Todd Tiahrt, kun Ryun oli ollut kantamassa Atlantan olympialaisten soihtua Wichitassa. Ryunin vaaliteemoja olivat verojen leikkaaminen ja valtionvelan pienentäminen. Ryun sai vaaleissa 52 % vaalipiirinsä äänistä, kun demokraattisen puolueen John Frieden jäi 45 %:iin.


title: Jim Ryun

text: Ryun valittiin edustajainhuoneeseen selvällä äänten enemmistöllä uudestaan vuonna 1998 sekä vuosina 2000 ja 2002. Vuoden 2004 vaaleista tuli huomattavasti tiukemmat, kun tuntematon Nancy Boyda keräsi noin miljoona dollaria vaalikampanjaansa. Poliittisten tarkkailijoiden mukaan Boydalla oli mahdollisuudet syrjäyttää Ryun edustajainhuoneessa. Ryun voitti kuitenkin vaalit ja pääsi edustajainhuoneeseen viidennelle kaudelleen.


title: Jim Ryun

text: Demokraatit syyttivät vuonna 2006 Ryunia epärehellisestä talokaupasta, johon liittyi lobbari Jack Abramoff. Ryun osti asunnon Washingtonista vuonna 2000 Abramoffiin liittyvältä U.S. Family Networkilta 410 000 dollarilla. Hinta oli 19 000 dollaria vähemmän kuin Family Network oli siitä lähes kaksi vuotta aiemmin maksanut. Ryun kielsi tulleensa suosituksi kaupassa ja maksoi mielestään talosta reilun hinnan. Hän oli saanut tingityksi talon hintaa, koska rakennustarkastaja oli löytänyt rakennevian, jonka korjaaminen olisi saattanut maksaa jopa 20 000 dollaria.


title: Jim Ryun

text: Republikaanien suosio oli laskussa ennen vuoden 2006 vaaleja edustajainhuoneen entisen enemmistöjohtajan Tom DeLayn ja Mark Foleyn skandaalien sekä Irakin sodan takia. Ryunin kampanjaa demokraattien Boydaa vastaan tukivat sekä varapresidentti Dick Cheney, joka osallistui lokakuussa Ryunin varainkeruutilaisuuteen, että presidentti Bush, joka vieraili Kansasissa marraskuussa. Boyda voitti marraskuun äänestyksessä Ryunin neljällä prosenttiyksiköllä.


title: Jim Ryun

text: Ryun pyrki uudestaan republikaanien ehdokkaaksi vuoden 2008 vaaleihin. Hänen vastaehdokkaanaan oli Lynn Jenkins, joka voitti Ryunin republikaanien esivaaleissa kahden prosenttiyksikön erolla.


title: Jim Ryun

text: Vuonna 2006 "National Journal" luokitteli Ryunin edustajainhuoneen konservatiivisimmaksi jäseneksi. Poliittisesti Ryun on ollut republikaanin malliesimerkki: hän on saanut muun muassa A-luokituksen National Rifle Associationilta ja äänestänyt abortinvastaisen National Right to Life Committee -järjestön luokituksen mukaan voimakkaasti abortinvastaisesti. Lisäksi Ryun on kannattanut öljynporausta Alaskan Arctic National Wildlife Refuge -suojelualueella. Republicans for Environmental Protection -järjestön (REP) tutkimuksissa Ryun saikin vuonna 2005 nolla pistettä järjestön tutkittua edustajainhuoneen jäsenten äänestyshistoriaa kahdessatoista merkittävimmässä ympäristöä koskeneessa äänestyksessä. Ryun äänesti öljynporauksen kannattamisen lisäksi jokaisessa 11 kysymyksessä ympäristönsuojelun vastaisesti. REP julkaisi seuraavana vuonna uuden listan, jossa Ryunin sijoitus oli parantunut hieman, kun hän oli äänestänyt ympäristömyönteisesti kahdessa kysymyksessä kahdestatoista.


title: Jim Ryun

text: Ryun äänesti kuitenkin myös kahta presidentti George W. Bushin merkittävää lakiuudistusta vastaan. Nämä olivat No Child Left Behind Act ja Yhdysvaltain hallituksen yli 65-vuotiaiden ja muiden erikoisryhmien sairausvakuutuksen Medicaren uudistus. No Child Left Behind Act -lain tarkoituksena on varmistaa, että jokainen julkisen koulun oppilas saavuttaa tietyn oppimisen tason. Se pyrkii myös vähentämään eri sosiaalisista luokista tulevien oppilaiden eroa oppimisessa. Lakiehdotus meni selvästi läpi edustajainhuoneessa, kun 384 äänesti sen puolesta ja vain 45 sitä vastaan. Ryun äänesti kuitenkin lakia vastaan, sillä hänen mielestään se oli puutteellisesti rahoitettu. Ryun äänesti myös Medicaren uudistusta vastaan taloudellisten syiden takia. Hän olisi halunnut viivyttää vuodella uudistuksen täytäntöönpanoa, sillä se oli hänestä liian monimutkainen ja kallis.


title: Jim Ryun

text: Ryun oli vuosien 1997–2006 aikana poissa 141 edustajainhuoneen äänestyksestä, joita tuona aikana edustajainhuoneessa oli 5 832, joten Ryunin poissaoloprosentti oli noin kaksi.


title: Jim Ryun

text: Ryun teki kymmenen vuoden aikana 61 lakialoitetta ja oli tukemassa yhteensä 682 aloitetta. Kaksi Ryunin aloitteista tuli laeiksi. Heinäkuun 12. päivänä 2001 hän ehdotti komission perustamista rohkaisemaan ja tukemaan korkeimman oikeuden päätöksen 50-vuotismuistojuhlaa jutussa Brown vastaan Topekan koululautakunta. Aloite meni selvästi läpi sekä edustajainhuoneessa että senaatissa. Presidentti Bush allekirjoitti lain komission perustamisesta 18. syyskuuta 2001. Ryun ehdotti 27. tammikuuta 2004 Kansasin Altamontissa sijaitsevan Yhdysvaltain postilaitoksen toimipaikan nimeämistä Myron V. Georgen postitoimistoksi. Aloite meni selvästi läpi ja Bush allekirjoitti lain toimiston nimeämisestä 25. kesäkuuta 2004.


title: Jim Ryun

text: Edustajainhuoneessa Ryun istui kolmessa valiokunnassa: asevoima-, finanssipalvelu- ja budjettivaliokunnassa.


title: Jim Ryun

text: Jim Ryun kasvoi keskiluokkaisessa perheessä Wichitassa, Kansasissa. Hänen isänsä Gerald oli töissä Boeingin tehtaalla Wichitassa, ja hänen äitinsä Wilma oli tyttöjen vaateosastolla Sears Roebuckin tavaratalossa. Jimillä oli myös kaksi sisarusta: isoveli ja pikkusisko.


title: Jim Ryun

text: Jim ja Anne Ryun menivät naimisiin tammikuussa 1969. He olivat tavanneet ensimmäisen kerran vuonna 1966 Jimin mailin maailmanennätyksen jälkeen, kun Anne oli pyytänyt Jimiltä nimikirjoitusta, jota Jim ei ollut jaksanut antaa oltuaan väsynyt juoksun jälkeen. Kiitospäivän aikoihin samana vuonna Jimin ystävä järjesti heidät sokkotreffeille. Nykyisin pariskunta asuu Kansasin Lawrencessa. Jim ja Anne saivat neljä lasta: Heatherin, Drew'n, Nedin ja Catharinen. Heillä on myös kuusi lastenlasta.


title: Jim Ryun

text: Jim ja Anne Ryun tapasivat hieman ennen Münchenin kesäolympialaisia ystävänsä Bernien ja Claran, jotka kertoivat, kuinka he olivat vastaanottaneet Jeesuksen elämäänsä. Jim ja Anne tutkivat seuraavan kuukauden ajan Raamattua ja toukokuussa 1972 heistä tuli uudestisyntyneitä kristittyjä.


title: Jim Ryun

text: Ryunin pääaine Kansasin yliopistossa oli kuvajournalismi, josta hän sai alemman korkeakoulututkinnon jo juoksu-uransa aikana 1970. Urheilu-uransa jälkeen Ryun työskenteli motivaatiovalmentajana, ja hän kävi puhumassa yrityksissä ja kristillisissä ryhmissä. Myöhemmin Ryun perusti pr-yritys Jim Ryun Sportsin. Vuodesta 1983 Ryunin virallinen ammatti on ollut karjatilallinen. Hän omistaa vaimonsa kanssa maatilan Jeffersonin piirikunnasta.


title: Jim Ryun

text: Ryun perusti Jim Ryun Running Camps -juoksuleirit vuonna 1976. Hän on myös tehnyt yhteistyötä ReSound Hearing Aid Company -yrityksen kanssa projektissa "Sounds of Success", jonka tarkoituksena on auttaa kuulovammaisia lapsia ”saavuttamaan potentiaalinsa”. Ryunilla itsellään oli lapsuudessa vakava tuhkarokko, joka aiheutti hänelle osittaisen kuulon menetyksen. Ryunin kuulovamma diagnosoitiin vasta vuosien päästä, ja hän sai kuulolaitteen nelikymppisenä.


title: Jim Ryun

text: Jim Ryun on ollut mukana kirjoittamassa kolmea kirjaa. Vuonna 1984 ilmestyi omaelämäkerrallinen "In Quest of Gold: The Jim Ryun Story". Vuonna 2002 taas ilmestyi "Heroes Among Us: Deep Within Each of Us Dwells the Heart of a Hero", jonka Jim kirjoitti lapsiensa Drew'n ja Nedin kanssa. Vuonna 2008 ilmestyi "The Courage to Run: Inspiration for Winning the Race of Your Life".


title: Tony Shalhoub

text: Anthony Marcus "Tony" Shalhoub (s. 9. lokakuuta 1953 Green Bay, Wisconsin) on amerikanlibanonilainen näyttelijä. Suomessa hänet tunnetaan parhaiten roolistaan neuroottisena etsivänä Adrian Monkina poliisisarjassa "Monk". Shalhoub on voittanut Monkista kolme Emmyä, kaksi Screen Actors Guild -palkintoa ja yhden Golden Globen.


title: Tony Shalhoub

text: Hän on näytellyt myös muissa televisiosarjoissa (usein pienissä rooleissa) kuten "Salaiset kansiot", "Frasier", "Ally McBeal" ja "Wings" sekä elokuvissa kuten "Men in Black – miehet mustissa" (1997), "Paulie – puhuva papukaija" (1998), "Poikkeustila" (1998), "Spy Kids" (2001), "Kohtalokas ennustus" (2002), "Men in Black II" (2002), "Spy Kids 2" (2002) ja "Spy Kids 3" (2003).


title: Tony Shalhoub

text: Shalhoub on naimisissa näyttelijä Brooke Adamsin kanssa ja heillä on kaksi lasta Josie Shalhoub (s. 1988) ja Sophie Shalhoub (s. 1993).


title: Kangassinisiipi

text: Kangassinisiipi ("Plebeius argus") on sinisiipien ("Lycaenidae") heimoon kuuluva päiväperhonen ja Suomen yleisimpiä sinisiipiä.


title: Kangassinisiipi

text: Siipien kärkiväli on 18–27 mm. Koiraan siipien yläpinta on syvänsininen ja siiven ulkoreunassa on melko leveä musta reunus. Naaraan siipien yläpinta on tummanruskea, tyviosasta melko usein sinisävyinen. Naaraalla sekä taka- että etusiiven yläpinnalla ulkoreunan tuntumassa on yleensä nähtävissä oransseja täpliä, mutta niiden voimakkuus vaihtelee yksilökohtaisesti paljon. Siipiripset ovat molemmilla sukupuolilla valkoiset. Siipien alapinnat ovat sinertävänharmaat, naaraalla sävyltään ruskeammat. Alapinnoilla on valkoreunaisia mustia täpliä ja takasiiven submarginaalialassa oranssit täplät ovat sulautuneet yhtenäiseksi juovaksi. Aivan takasiiven reunassa on mustia täpliä, joissa on sininen keskus. Etummaisen raajaparin säärten kärjissä on suurennuslasilla näkyvä oka.


title: Kangassinisiipi

text: Kangassinisiipi muistuttaa suuresti ketosinisiipeä ("Plebeius idas") sekä rinnesinisiipeä ("Plebeius argyrognomon"), mutta sen erottaa varmimmin siitä, että näistä kolmesta ainoastaan kangassinisiiven eturaajojen säärissä on selvä oka. Pelkät siipien tuntomerkkierot aina riitä kolmikon lajien varmaan tunnistukseen, joskaan rinnesinisiipeä ei tavata Suomessa.


title: Kangassinisiipi

text: Kangassinisiipeä tavataan lähes koko Euroopassa. Laji puuttuu Skotlannista, Irlannista ja Euroopan pohjoisimmista osista. Euroopasta esiintymisalue jatkuu Aasian lauhkeiden osien kautta Japaniin. Suomessa lajia tavataan suunnilleen napapiirille saakka. Kangassinisiiven lentoaika on Keski-Euroopassa toukokuusta alkaen, Pohjois-Euroopassa kesä–elokuu. Suomessa kesäkuun loppupuolelta elokuun lopulle.


title: Kangassinisiipi

text: Kangassinisiipi on yleinen avoimissa maastoissa, kuten kuivissa kangasmetsissä, kuivilla kedoilla ja niityillä sekä rämeillä. Se kuitenkin puuttuu tuntureilta ja ulkosaaristoista. Perhoset ovat erittäin paikkauskollisia eivätkä yksilöt yleensä lennä koskaan yli 50 m päähän kuoriutumispaikastaan. Lajin leviämisnopeudeksi uusille elinpaikoille onkin arvioitu vain noin kilometri vuosikymmenessä. Koiraat lentelevät ympäriinsä etsien naaraita ja parittelu tapahtuu usein maanpinnalla. Laji suosinee kuivempia elinympäristöjä kuin ketosinisiipi.


title: Kangassinisiipi

text: Naaras laskee munat yksitellen ravintokasveille ja kangassinisiipi talvehtii muna-asteena. Toukilla on läheinen suhde muurahaisiin, jotka lypsävät niiden erittämää sokeripitoista nestettä. Vastapalveluksena muurahaiset suojelevat toukkia saalistajilta. Myös koteloituminen tapahtuu muurahaispesään. Toukkavaihe kestää 5–10 viikkoa, kotelovaihe 2–3 viikkoa.


title: Kangassinisiipi

text: Valtakunnallisessa päiväperhosseurannassa 2013 kangassinisiipi oli Suomen kuudenneksi eniten havaittu päiväperhonen. Maatalousympäristöjen päiväperhosseurannassa 2013 se oli sijalla 23.


title: Kangassinisiipi

text: Toukan ravintokasveja ovat muun muassa juolukka ("Vaccinium uliginosum"), niittynätkelmä ("Lathyrus pratensis"), hiirenvirna ("Vicia cracca"), ja kanerva ("Calluna vulgaris").


title: Asian Institute of Technology

text: Asian Institute of Technology eli AIT () on kansainvälinen yliopisto, jonka pääkampus sijaitsee Thaimaassa noin 40 kilometriä Bangkokin keskustasta pohjoiseen.


title: Asian Institute of Technology

text: Oppilaitos tarjoaa tekniikan, luonnontieteen ja hallinnon maisteri- ja tohtorikoulutusta alemman korkeakoulututkinnon suorittaneille. AIT:n opetus on organisoitu kolmeen osastoon (tiedekuntaan), jonka alaisuudessa oppiainelaitokset toimivat : School of Engineering and Technology (SET); School of Environment, Resources and Development (SERD); sekä School of Management (SOM). Lisäksi AIT:llä on sivutoimipiste Vietnamissa, joitain muita tutkimus- ja palvelukeskuksia ja kansainvälinen koulu.


title: Asian Institute of Technology

text: AIT on perustettu vuonna 1959 vahvistamaan Kaakkois-Aasian ja Tyynenmeren alueen tekniikan muutosta ja kestävää kehitystä. Merkittävä osa yliopiston rahoituksesta on tullut eri valtioilta – myös Suomelta – ja kehitysjärjestöiltä.


title: Asian Institute of Technology

text: AIT:n opiskelukieli on englanti. Siellä opiskelee täyspäiväisesti 1 900 opiskelijaa yli 40 maasta. Opetushenkilökuntakin on kansainvälistä, yli 20 maasta.


title: Asian Institute of Technology

text: Lukukaudessa opiskellaan tyypillisesti neljää eri kurssia, joista on sekä väli- että lopputentti. Suoritettu tentti arvostellaan asteikolla 0–4, ja opiskelijan on saavutettava lukukauden tenteistä vähintään keskiarvo 2,5. Kuitenkin kaikkien kurssien vähimmäiskeskiarvon on oltava 2,75. Lisätenttimahdollisuudet ovat erittäin harvinaisia.


title: Asian Institute of Technology

text:
Verkkonäkyvyyttä korostavassa espanjalaisessa Webometrics-yliopistorankingissa yliopisto ylsi vuonna 2018 Thaimaan 12. parhaaksi yliopistoksi ja maailmanlistan sijalle 1385.
AIT:ssa annetaan tekniikan ja kaupan alan ylintä opetusta neljällä eri osastolla, ja loppututkintoja on kahdella tasolla:


title: Asian Institute of Technology

text: Master-tutkintoon opiskelevalta vaaditaan hyvä bachelor-taso (neljä vuotta yliopisto-opiskelua) ja osoitus englannin kielen (TOEFL vähintään 500) taidosta. Tohtorintutkintoon vaaditaan vähintään arvosanalla 3,5 suoritettu master-tutkinto AIT:ssa tai vastaava.


title: Asian Institute of Technology

text: Lisäksi on mahdollisuus suorittaa Master-tutkinnon opiskeluja erikseen: certificate-tutkinto vastaa yhden lukukauden opiskeluja ja diploma-tutkinto kahden lukukauden opintoja.


title: Asian Institute of Technology

text: Opiskeluvuosi AIT:ssa on vuodesta 2003 alkaen jakautunut kahteen lukukauteen (aikaisemmin kolme), jotka alkavat elo- ja tammikuussa.


title: Asian Institute of Technology

text: Yhden lukukauden opiskelumaksut ovat 170 000 Thaimaan bahtia, joka vastaa noin 3 500 euroa, joten master-tutkinnon maksut ovat noin 14 000 euroa ja doctor-tutkinnon noin 21 000 euroa. Maksujen lisäksi opiskelijan on huolehdittava myös opiskeluaikaisista elin- ja opiskelumateriaalikustannuksistaan, jotka ovat arviolta vähintään 3 000 euroa vuodessa.


title: Asian Institute of Technology

text: Suomen valtio valitsi aikoinaan AIT:n kehittämiseen vaikuttamisen yhdeksi Suomen kehityspolitiikan välineeksi. Vuodesta 1990 lähtien on Suomen valtion ja teollisuuden panostuksilla kehitetty yliopiston tietoliikennetekniikan, sellu- ja paperitekniikan sekä yliopiston Hanoin koulutuskeskuksen eli AIT Center in Vietnamin toimintaa. Panostukset ovat olleet toimintatilojen rakennuttamista, suomalaisen ja kansainvälisen opetushenkilöstön rekrytoimista sekä opiskelustipendien myöntämistä yliopistolle. AIT:ssa työskentelee kuusi suomalaista professoria ja luennoitsijaa.


title: Asian Institute of Technology

text: Yliopisto tarjoaa opiskelukustannukset kattavia stipendejä kohdealueensa lahjakkaille, mutta varattomille opiskelijoille. Näitä on opiskelijoista lähes puolet. Rahoitukset stipendeihin tulevat yliopiston yhteistyökumppaneilta, joista tärkeimpiä ovat Thaimaa, EU-maat, Sveitsi, Norja, Japani, Kanada, Etelä-Korea sekä useat YK-järjestöt.


title: Yhdysvaltain edustajainhuone

text: Yhdysvaltain edustajainhuone () on Yhdysvaltojen kaksikamarisen parlamentin eli Yhdysvaltain kongressin alahuone.


title: Yhdysvaltain edustajainhuone

text: Edustajainhuoneessa on kaikkiaan 435 äänivaltaista edustajaa. Edustajainhuoneeseen valitaan joka toinen vuosi edustajat jokaisesta osavaltiosta siten, että edustajien määrä suhteutetaan osavaltion asukaslukuun. Jokaiselle osavaltiolle on kuitenkin taattu vähintään yksi edustajanpaikka.


title: Yhdysvaltain edustajainhuone

text: Lisäksi edustajainhuoneessa on kuusi äänivaltaa vailla olevaa jäsentä, jotka edustavat niitä Yhdysvaltain alueita, jotka eivät ole osavaltioita. Sellaisia ovat District of Columbia sekä Puerto Ricon, Yhdysvaltain Neitsytsaarten, Guamin, Pohjois-Mariaanien ja Amerikan Samoan territoriot. Näiden alueiden edustajista käytetään nimitystä "delegate", lukuun ottamatta Puerto Ricon edustajaa, jonka nimikkeenä on "Resident Commissioner". Ennen kuin Filippiinit vuonna 1946 itsenäistyi, myös sieltä valittiin edustajainhuoneeseen "Resident Comissioner".


title: Yhdysvaltain edustajainhuone

text: Kahden vuoden välein valittava edustajainhuone on tarkoitettu välittämään kuvaa kansalaisten senhetkisistä mielipiteistä, kun taas hitaammin muuttuva senaatti on tarkoitettu pohdiskelevammaksi kamariksi. Edustajainhuoneella on esitysoikeus kaikkien niiden lakien osalta, joilla pyritään hankkimaan rahaa tai saattamaan alulle virkasyyteprosessi. Lakialoitteen on saatava kummankin kamarin hyväksyntä ennen kuin se etenee presidentin vahvistettavaksi.


title: Yhdysvaltain senaatti

text: Yhdysvaltain senaatti () on Yhdysvaltain kaksikamarisen kongressin ylähuone.


title: Yhdysvaltain senaatti

text: Senaatilla on muutamia kongressin alahuoneelta eli Yhdysvaltain edustajainhuoneelta puuttuvia oikeuksia, kuten ratifioinnin ehtona olevien sopimusten hyväksyminen. Molemmat huoneet voivat esitellä lakiehdotuksia, mutta perustuslain mukaan senaatti ei voi kuitenkaan tehdä aloitetta veroja koskevista laeista. Tullakseen voimaan kaikki ehdotukset vaativat sekä edustajainhuoneen että senaatin hyväksynnän.


title: Yhdysvaltain senaatti

text: Senaatissa on sata jäsentä. Jokaista osavaltiota edustaa asukasmäärästä riippumatta kaksi senaattoria. 3. tammikuuta 2018 lähtien senaatti on koostunut 53 republikaanista, 45 demokraatista ja kahdesta sitoutumattomasta jäsenestä.


title: Yhdysvaltain senaatti

text: Yhdysvaltain varapresidentti on senaatin puheenjohtaja. Hän saa äänestää vain senaatin äänten mennessä tasan. Hänen poissa ollessaan virkaa hoitaa senaattorien keskuudesta valittu puheenjohtaja "pro tempore", joka on tavan mukaan enemmistöpuolueen virkaiältään vanhin senaattori. Käytännön puheenjohtajan työ delegoidaan yleensä virkaiältään nuoremmille senaattoreille (toisinaan myös vähemmistöpuolueelle), jotta toimintatavat tulisivat heille tutuksi.


title: Yhdysvaltain senaatti

text: Kunkin senaattorin kausi kestää kuusi vuotta. Vaalit järjestetään joka toinen vuosi ja senaattoreista valitaan kerralla kolmasosa. Senaattorit on jaettu kolmeen "luokkaan" ("class") ja kunkin osavaltion senaattorit kuuluvat joko luokkiin 1 ja 2, 1 ja 3 tai 2 ja 3: esimerkiksi vuonna 2000 valittiin ykkösluokan senaattorit, vuonna 2002 kakkosluokan senaattorit ja vuonna 2004 kolmosluokan senaattorit.


title: Yhdysvaltain senaatti

text: Osavaltioiden senaattipaikat on jaettu luokkiin niin, että kussakin luokassa on mahdollisimman lähelle sama määrä senaattoreita. Jotta uuden osavaltion mahdollisesti liittyessä Yhdysvaltoihin taataan, että senaatista valitaan jatkossakin kerralla kolmasosa, uuden osavaltion senaattoriparista vähintään yksi istuu alle kuusi vuotta ja toinen istuu häntä kaksi tai neljä vuotta vähemmän. Jos yhdessä luokassa on vähemmän senaattoreita kuin kahdessa muussa, yksi uusi senaattori tulee siihen luokkaan ja toisen senaattorin luokka valitaan kolikonheitolla; jos kahdessa luokassa on vähemmän senaattoreita kuin yhdessä, he tulevat noihin kahteen luokkaan ja kummankin senaattorin luokittelu päätetään kolikonheitolla.


title: Yhdysvaltain senaatti

text: Senaattoriksi pääsee osavaltiossaan eniten ääniä saanut ehdokas. Mikäli kukaan ei saa enemmistöä äänistä, pidetään suurimman äänimäärän keränneiden kesken uusintakierros. Sekä demokraattisen että republikaanisen puolueen ehdokkaat osallistuvat esivaaleihin ennen varsinaista äänestystä.


title: Yhdysvaltain senaatti

text: Alabama


title: Yhdysvaltain senaatti

text: Alaska


title: Yhdysvaltain senaatti

text: Arizona


title: Yhdysvaltain senaatti

text: Arkansas


title: Yhdysvaltain senaatti

text: Kalifornia


title: Yhdysvaltain senaatti

text: Colorado


title: Yhdysvaltain senaatti

text: Connecticut


title: Yhdysvaltain senaatti

text: Delaware


title: Yhdysvaltain senaatti

text: Florida


title: Yhdysvaltain senaatti

text: Georgia


title: Yhdysvaltain senaatti

text: Hawaii


title: Yhdysvaltain senaatti

text: Idaho


title: Yhdysvaltain senaatti

text: Illinois


title: Yhdysvaltain senaatti

text: Indiana


title: Yhdysvaltain senaatti

text: Iowa


title: Yhdysvaltain senaatti

text: Kansas


title: Yhdysvaltain senaatti

text: Kentucky


title: Yhdysvaltain senaatti

text: Louisiana


title: Yhdysvaltain senaatti

text: Maine


title: Yhdysvaltain senaatti

text: Maryland


title: Yhdysvaltain senaatti

text: Massachusetts


title: Yhdysvaltain senaatti

text: Michigan


title: Yhdysvaltain senaatti

text: Minnesota


title: Yhdysvaltain senaatti

text: Mississippi


title: Yhdysvaltain senaatti

text: Missouri


title: Yhdysvaltain senaatti

text: Montana


title: Yhdysvaltain senaatti

text: Nebraska


title: Yhdysvaltain senaatti

text: Nevada


title: Yhdysvaltain senaatti

text: New Hampshire


title: Yhdysvaltain senaatti

text: New Jersey


title: Yhdysvaltain senaatti

text: New Mexico


title: Yhdysvaltain senaatti

text: New York


title: Yhdysvaltain senaatti

text: Pohjois-Carolina


title: Yhdysvaltain senaatti

text: Pohjois-Dakota


title: Yhdysvaltain senaatti

text: Ohio


title: Yhdysvaltain senaatti

text: Oklahoma


title: Yhdysvaltain senaatti

text: Oregon


title: Yhdysvaltain senaatti

text: Pennsylvania


title: Yhdysvaltain senaatti

text: Rhode Island


title: Yhdysvaltain senaatti

text: Etelä-Carolina


title: Yhdysvaltain senaatti

text: Etelä-Dakota


title: Yhdysvaltain senaatti

text: Tennessee


title: Yhdysvaltain senaatti

text: Texas


title: Yhdysvaltain senaatti

text: Utah


title: Yhdysvaltain senaatti

text: Vermont


title: Yhdysvaltain senaatti

text: Virginia


title: Yhdysvaltain senaatti

text: Washington


title: Yhdysvaltain senaatti

text: Länsi-Virginia


title: Yhdysvaltain senaatti

text: Wisconsin


title: Yhdysvaltain senaatti

text:
Wyoming
Senaatti kokoontui ensimmäisen kerran 4. maaliskuuta 1789 New Yorkin Federal Hallissa. Vuosina 1790–1800 kongressi kokoontui Philadelphiassa ja vuodesta 1800 se on kokoontunut Washingtonissa.


title: Jätkä

text: Jätkä voi olla


title: John Russell

text: John Russell (18. elokuuta 1792 – 28. toukokuuta 1878) oli englantilainen vapaamielinen poliitikko, moninkertainen ministeri ja jaarli. Hän vaikutti niin sanotun test-säännön kumoamiseen vuonna 1828. Russell oli myös katolisten vapautuslain säätämisen kannattaja 1829. Vuoden 1832 vaalilain säätäminenkin oli paljolti hänen ansiostaan.


title: John Russell

text: John Russell toimi sisäministerinä 1835–1841, pääministerinä 1846–1852 ja 1865–1866 sekä ulkoministerinä 1859–1865.


title: John Russell

text: Filosofi Bertrand Russell oli John Russellin pojanpoika.


title: John Russell

text:
Russell syntyi brittiläiseen aristokraattisukuun. Russelin suku oli ollut whigien kannattajia 1600-luvulta lähtien, ja oli myös rikkaimpia aristokraattisia maanomistajasukuja maassa. Russell opiskeli Westminsterin koulussa ja Edinburghin yliopistossa.
Russell tuli valituksi Whig-puolueesta alahuoneeseen 21-vuotiaana 1813. Vuonna 1819 Russell käynnisti joukon parlamentaarisia uudistuksia ja johti Whig-puolueen uudistussiipeä 1820-luvun aikana. Kun Whigit tulivat valtaan 1830 jaarli Greyn hallituksessa, Russell aloitti armeijan talousjohtajana, ja pian hänet valittiin hallituksen kabinettiin. Russell oli yksi kuuluisimmista vuoden 1832 vaalilain uudistajista. Kun alahuoneen johtaja lordi Althorp oli valittu Spencerin jaarliksi, Russelista tuli Whig-puolueen alahuoneen johtaja, asemansa hän säilytti Whigien vallasta syrjäytymiseen 1841 vuoteen asti. Tässä asemassa, Russell jatkoi Whig-puolueen uudistussiiven johdossa. Russell toimi sisäministerinä brittiläisten kaupunkien demokratisoinnin puolesta. Russell toimi vuonna 1845 opposition johtajana viljalakien ja viljatullien poistamiseksi, mikä pakotti tory-pääministeri Sir Robert Peelin eroamaan.


title: John Russell

text: Whigit palasivat valtaan ja Russell tuli pääministeriksi vuonna 1846. Russellin hallituksen ensimmäinen haaste oli Irlannin perunarutto ja nälänhätä 1840-luvun lopulla. Puolue oli hajanainen ja Russellin johtaminen tehotonta, eikä hän saanut haluamiaan päätöksiä ajettua läpi. Russelin hallitus oli myös vaikeuksissa ulkoministeri lordi Palmerstonin kanssa. Palmerston tunnusti ilman kuninkaallista suostumusta Napoleon III:n vallankaappauksen 2. joulukuuta 1851, jolloin hän oli pakotettu eroamaan ulkoministerin virasta.


title: John Russell

text: Russell toimi uudelleen alahuoneen johtajana yhdessä Palmerstonin kanssa Krimin sodan aikana. Kuningatar Viktoria pyysi häntä muodostamaan hallituksen George Hamilton-Gordonin hallituksen kaaduttua John Arthur Roebuckin ajamaan epäluottamuslauseeseen tammikuussa 1855. Russell kieltäytyi, mutta suositti tehtävään Palmerstonia, josta tuli seuraava pääministeri. Russell vetäytyi politiikasta samana vuonna.


title: John Russell

text: Vuonna 1859, seuraavassa lyhytaikaisessa Palmerstonin Tory-hallituksessa, Russell toimi ulkoministerinä. Tämä jakso sisälsi Italian yhdistymisen, Yhdysvaltain sisällissodan sekä vuoden 1864 Tanskan ja Saksan sodan.


title: John Russell

text: Palmerstonin kuoltua äkillisesti vuonna 1865 Russellista tuli uudelleen pääministeri. Hänen toinen pääministeriytensä oli lyhyt ja tulokseton. Vuonna 1866 puolueen epäyhtenäisyys kaatoi hänen hallituksensa, ja Russell vetäytyi politiikasta.


title: John Russell

text: Russellia seurasi liberaalien johtajana ja pääministerinä William Ewart Gladstone. Russelia pidetään viimeisenä whig-poliitikkona, joka on toiminut Yhdistyneen kuningaskunnan pääministerinä. Russellin toimintaa on arvosteltu virheelliseksi Irlannin nälänhädän torjumisessa.


title: Hertta

text: Hertta voi tarkoittaa


title: Pata

text: Pata tarkoittaa seuraavia:


title: Ruutu

text: Ruutu tarkoittaa seuraavia:Ruutu on myös seuraavien tunnettujen suomalaisten sukunimi:


title: American Pie

text: American Pie voi tarkoittaa seuraavia:


title: Jarno Auremaa

text: Jarno Auremaa (s. 22. toukokuuta 1978 Mynämäki) on entinen suomalainen jalkapalloilija. Hän oli pelipaikaltaan hyökkääjä.


title: Jarno Auremaa

text: Urallaan Auremaa on edustanut muun muassa Turun Palloseuraa. Hän pelasi Veikkausliigassa kausien 2003–2005 välillä 64 ottelua Turun Palloseuran paidassa tehden niissä 10 maalia. Kauden 2006 hän pelasi Kakkosessa Maskun Palloseurassa ja kauden 2007 hän aloitti sarjaporrasta alempana Åbo IFK:ssa.


title: Jarno Auremaa

text: Auremaa on ammatiltaan opettaja. Vapaa-ajalla Auremaa valmentaa Naantalin Löylyssä yleisurheilua.


title: Paperivene

text: Paperivene ("Argonauta argo") on tursaiden lahkoon kuuluva kahdeksanlonkeroinen mustekala. Se asustaa kaikilla lämpimillä merialueilla. Paperivenenaaras voi kasvaa jopa 20 sentin pituiseksi, kun taas koiraat ovat vain sentin pituisia.


title: Paperivene

text: Paperiveneiden paritellessa koiraalta katkeaa sen kolmas, siittiöitä tuottava lonkero, ja koiras kuolee. Naaras jatkaa elämäänsä, ja naaraan ruumiissa voi samaan aikaan kehittyä useita eri-ikäisiä munaeriä, jotka ovat eri koiraiden hedelmöittämiä.


title: Metsola (Vantaa)

text:
Metsola () on Vantaan koillisosassa Korson suuralueella sijaitseva noin 6 300 asukkaan kaupunginosa, joka liittyy kiinteästi länsipuolella olevaan Korson kaupunginosaan Korson aseman ja Kulomäentien välityksellä. Eteläpuolella ovat Matarin ja Mikkolan kaupunginosat, pohjoispuolella Leppäkorpi ja idässä Jokivarsi.
Metsolassa toimii Leppäkorven koulu (alakoulu) ja siellä on useita päiväkoteja (mm. Leppäkorvan pk, Metsolan pk, Metsolanmäen pk ja Näätäpuiston pk). Aseman lähellä Metsolassa on kaksi suurehkoa päivittäistavarakauppaa ja joitakin erikoisliikkeitä ja -palveluja sekä ravintoloita, Kelan toimisto, Korson terveysasema sekä asiamiesposti.


title: Metsola (Vantaa)

text: Kerrostaloasutus, joka on pääasiassa uutta, painottuu myös alueen länsiosaan aseman läheisyyteen Metsolantien, Minkkitien, Otavantien ja Mäyräkujan alueelle. Otavantie jatkuu pohjoiseen päin Korpivaarantienä, jonka varrella on suuri autotalo. Se on myös alueen suurin työnantaja. Otavantiestä itään päin on laaja omakotialue, joka jatkuu Jokivarteen asti. Tämän alueen pääväylinä ovat Metsolantie ja Kulomäentie.


title: Metsola (Vantaa)

text: Korson alueen asutus lähti alun perin kehittymään vuonna 1862 valmistuneen rautatien ohituspaikalle perustetun aseman ympäristöön, ensin radan länsipuolelle. Tiestön ja kulkuyhteyksien kehittyessä asutusta syntyi myös radan itäpuolelle, Metsolaan. Kulkuyhteydet pääradan poikki ovat myöhemminkin parantuneet, ja rakennuskanta Metsolassa on nuorempaa kuin radan länsipuolella. Liikenneyhteydet Metsolan laajalta omakotialueelta painottuvat enemmän bussiliikenteen sekä yksityisautoilun ja Lahden moottoritien varaan.


title: Briançon

text: Briançon (oksitaaniksi Briançon [briaⁿˈsuⁿ]) on Ranskan kaupunki, joka sijaitsee Hautes-Alpesin departementissa ja Provence-Alpes-Côte d'Azurin hallintoalueella.


title: Briançon

text: Briançonin kaupunki sijaitsee Durance-, Guisane- ja Cervette-jokien yhtymäkohdassa, eräänlaisessa jääkauden jäänteenä syntyneessä laaksossa. Kaupunki on korkeimmalla (keskikorkeus on 1 326 metriä) Ranskassa sijaitseva kaupunkiyhdyskunta, se on toiseksi korkein koko Euroopassa, Sveitsissä sijaitsevan Davosin jälkeen.


title: Briançon

text: Kaupingista aukeaa laaja Durance-joen uomasola kohden pohjoista, Montgenèvren sola johtaa kohden Italiaa sekä Provencea ja Capin kaupunkia. Kaupunkiin johtaa kaksi valtatietä, numerot N91 ja N 94, kuten myös Valencesta alkava rautatieyhteys.


title: Briançon

text: Briançon on kuuluisa vanhasta kaupungistaan. Sen linnoituksen suunnitteli tunnettu linnoitusarkkitehti Vauban, ja sen rakensivat alueen linnoitusmestarit Tardif ja Nègre. Rakennusinsinöörit rakensivat myös useita linnakkeita ympäröiville vuorille, joiden tarkoituksena oli ennakoida Italiasta tulevia hyökkäyksiä.


title: Briançon

text: Briançon on tunnettu myös siitä, että kaupungissa paistaa aurinko 300 vuorokautta vuodessa, jolloin kriteerinä on vähintään kaksi auringonpaisteista tuntia vuorokaudessa.


title: Briançon

text: Kaupungin mikroilmasto selittyy osittain sen maantieteellisellä sijainnilla, joka on myös erikoisuus Ranskan Alpeilla. Tämä johtuu puolestaan siitä, että alueelle virtaa lämmintä ilmaa Välimereltä ja korkeat vuoret estävät lännestä tulevien pilvien saapumisen laakson ylle.


title: Briançon

text: Briançonin kaupungin naapurit ovat:


title: Briançon

text: Briançonin alueella on ollut asutusta jo pronssikaudesta lähtien. Alueen nimi juontaa todennäköisesti siellä asuneista Ligurian kelteistä ja on ollut siis Brigantio ja Brigantium, joka on kelteillä tarkoittanut korkeaa paikkaa.


title: Briançon

text: Useat roomalaiset kirjailijat mainitsevat Briançonin olemassaolon ja siksi historioitsija Malte-Brun sijoittaakin ”Como-järven alueelta karkotettujen kreikkalaisten määränpääksi juuri Briançonin alueen, kun Comon alueen uudet valtiaat olivat tuhonneet ensin kreikkalaisten kaupungin Brigantiumin. Nämä vuoristoon paenneet kreikkalaiset asettuivat Genèvren ja Sisteronin väliselle alueelle ja rakensivat kaupungin nimeltä Brigantium, muistoksi, epäilemättä, kaupungista, jossa he olivat Italiassa asuneet.”


title: Briançon

text: Roomalaisena aikana Briançon oli osaa Alpes Cottiæ -hallintoaluetta, joka erässä vaiheessa hallitsi Cittius-niminen kuningas. Tärkeintä oli kuitenkin tällöinkin Torinon ja Arlesin välinen kulkuyhteys, joka meni kaupungin kautta.


title: Briançon

text: Italian sodat 1400-luvun lopulla ja 1500-luvulla sekä uskonsodat olivat kaupungille nopean kehityksen aikaa. Kaupungista tuli sotilaskaupunki. Vuonna 1690 rakennettiinkin kaupungille uusi suojusmuuri.


title: Briançon

text: Napoleonin sotien aikana vuonna 1815 kaupunki vastusti liittoutuneiden piiritystä ja Pariisin rauha ehdittiin allekirjoittaa ennen kaupungin antautumista.


title: Il re pastore

text: Il Re Pastore, KV 208 () on Wolfgang Amadeus Mozartin säveltämä kaksinäytöksinen ooppera. Teos kuuluu" opera serian" genreen.


title: Il re pastore

text: Keisarinna Maria Teresian poika, arkkiherttua Maximilian Franz vieraili Salzburgissa keväällä 1775, 19-vuotiaan Mozartin toimiessa Salzburgin ruhtinasarkkipiispa Colloredon hovimuusikkona (). Vierailun kunniaksi tilattiin oopperat Mozartilta ja vanhemmalta hovisäveltäjä Domenico Fischiettiltä. Molemmille oopperoille valittiin Metastasion libretto, Fischiettille "Gli orti esperidi" ja Mozartille "Il Re Pastore". Vierailun ensimmäisenä iltana esitettiin Fischiettin teos ja toisena päivänä, 23. huhtikuuta 1775 sai ensiesityksensä Mozartin "Il Re Pastore".


title: Il re pastore

text: Koska ruhtinasarkkipiispan palatsissa ei ollut teatteria, esitettiin ooppera konserttiesityksenä. 40-vuotias kastraatti Tommasso Consoli Münchenin hovioopperasta vieraili nuoren Amintan osassa, mutta muuten esitys toteutettiin salzburgilaisin voimin.Ooppera sijoittuu muinaiseen Foinikiaan Aleksanteri Suuren valloitussotien aikaan, noin 330 eaa. Aleksanteri on vallannut Sidonin kaupungin ja syössyt vallasta laillisen kuninkaan syrjäyttäneen tyranni Stratonen. Erinäisten käänteiden jälkeen Aleksanteri nostaa valtaistuimelle paimenena elävän ja omista juuristaan tietämättömän Amintan ja hänen rinnalleen kuningattareksi kruunataan paimentyttö Elisa.


title: Ernst Křenek

text: Ernst Křenek (23. elokuuta 1900 Wien – 22. joulukuuta 1991 Palm Springs, Kalifornia) oli itävaltalaissyntyinen säveltäjä ja musiikkikirjailija, jolla oli tšekkiläisiä sukujuuria. Hän oli vuodesta 1945 lähtien Yhdysvaltain kansalainen. Křenek kokeili muun muassa atonaalisuutta ja muita nykytaidemusiikin tyylejä.


title: Ernst Křenek

text:
Křenek syntyi Wienissä ja opiskeli Franz Schrekerin johdolla. Hän aloitti uransa kapellimestarina Saksan oopperataloissa. Vuonna 1922 Křenekiä pyydettiin viimeistelemään Gustav Mahlerin kymmenes sinfonia, joka oli jäänyt kesken säveltäjän kuoltua 1911. Křenek muokkasi teoksen ensimmäistä ja kolmatta osaa. Säveltäjänä Křenek sai vaikutteita Mahlerin ohella Paul Hindemithiltä ja Arthur Honeggerilta sekä jazzista. Hän muutti Yhdysvaltoihin vuonna 1938 Saksan kansallissosialistisen työväenpuolueen kiellettyä hänen musiikkinsa esittämisen Saksassa. Křenekistä tuli Yhdysvaltain kansalainen vuonna 1945. Hän kuoli Kaliforniassa vuonna 1991.
Křenekin tuotantoon kuuluu sinfonioita, konserttoja, jousikvartettoja, sonaatteja ja muuta musiikkia. Hänen tunnetuimpiin teoksiinsa kuuluu vuonna 1927 ensiesitetty ooppera "Jonny spielt auf" ("Jonny alkaa soittaa"), jolla hän pyrki luomaan kokonaan uuden, jazziin pohjautuvan oopperatyylin. Hän toimi myös musiikinopettajana, ja hänen oppilaitaan olivat muiden muassa George Perle ja Robert Erickson. Hän kirjoitti myös musiikkiartikkeleja ja -arvosteluja "Frankfurter Zeitungiin", kunnes hän joutui poistumaan Saksasta.


title: Ernst Křenek

text: 1940-luvulla hän opetti Hamline Universityssä Minnesotassa, missä paikallisen sinfoniaorkestelin kapellimestari Dimitri Mitropoulos loi hänelle suhteita paikallisiin musiikkipiireihin. Křenek muutti kuitenkin loppuelämäkseen Kaliforniaan.


title: NFL:n harjoitusleiri

text: NFL:n harjoitusleiri () tarkoittaa NFL-joukkueiden noin neliviikkoista harjoitusleiriä ennen runkosarjan alkua.


title: NFL:n harjoitusleiri

text: Harjoitusleirit järjestetään tavallisesti yliopistojen kampuksilla ja niillä on tarkoitus käydä läpi tulevan kauden hyökkäys- ja puolustustaktiikkaa, uusia pelikuvioita sekä ajaa sisään joukkueeseen uusia pelaajia ja tulokkaita. Harjoitusleirit kestävät muutaman viikon ajan ja ne alkavat vuosittain yleensä heinäkuun viimeisellä viikolla.


title: NFL:n harjoitusleiri

text: Joukkueen tulokkaille ja pelipaikkaa havitteleville veteraaneille harjoitusleiri on yleensä viimeinen mahdollisuus näyttää, että he ansaitsevat paikan NFL-joukkueessa. Harjoitusleireillä joukkueiden miesvahvuus voi olla jopa 80, mutta ennen runkosarjan alkua pelaajia kussakin NFL-joukkueessa saa olla vain 53.


title: NFL:n harjoitusleiri

text: Tyypilliset NFL-harjoitusleirit koostuvat erilaisista vakioharjoitteista. Tärkein niistä on "scrimmage" eli harjoitusottelu, jossa joukkueen puolustus ja hyökkäys hiovat kuvioitaan kuten oikeassa pelitilanteessa. Harjoitusotteluissa kontakti on useimmiten vähäistä ja esimerkiksi pelinrakentaja on aina koskematon. Harjoitusotteluita voi olla kaksikin päivässä.


title: NFL:n harjoitusleiri

text: Harjoitusleireillä on runsaasti pelipaikkakohtaista valmennusta, fyysisiä harjoitteita, voimaharjoituksia sekä luokkaopetusta, joissa käydään läpi esimerkiksi videotallenteita aikaisemmista otteluista ja päivän harjoitteista. Harjoitusleirien aikana pelataan myös NFL:n ohjelmaan kuuluvat neljä näytösottelukierrosta ().


title: Blind Willie McTell

text: Blind Willie McTell (oik. William Samuel McTear; s. 5. toukokuuta 1901 Thomson, Georgia – 15. elokuuta 1959 Milledgeville, Georgia) oli yhdysvaltalainen blues-laulaja, lauluntekijä ja kitaristi.


title: Blind Willie McTell

text: McTell oli jo syntyessään menettänyt näön toisesta silmästään, ja hän tuli kokonaan sokeaksi lapsuutensa loppupuolella. Hän kuitenkin oppi lukemaan sokeiden kirjoitusta. Musiikillisia lahjoja McTell osoitti jo varhaisesta iästä ja oppi kitaransoittotaidon nuorella iällä. Hänen instrumentikseen vakiintui myöhemmin 12-kielinen kitara. Isä jätti perheen, kun McTell oli vielä nuori. Kun äiti kuoli 1920-luvulla, McTellistä tuli kiertelevä muusikko. Levytysura alkoi Atlantassa Victor Records -yhtiölle vuonna 1927.


title: Blind Willie McTell

text: Ennen toista maailmansotaa McTell matkusteli laajalti ja esiintyi monissa paikoissa. Musiikissaan hän yhdisti Mississippin alueen delta bluesia ja itärannikon tyyliä. McTell jatkoi levytysuraansa useilla eri levymerkeillä. Hän levytti esimerkiksi valtion arkistoihin kansanmusiikkia tallentaneelle Alan Lomaxille vuonna 1940 ja myöhemmin Atlantic Recordsille ja Regal Recordsille. Viimeiset levytykset nauhoitti erään levykaupan omistaja vuonna 1956. McTell pysytteli Atlantassa, mutta hänen terveytensä huononi ennen kaikkea diabeteksen takia, ja hän kuoli sairauskohtaukseen vuonna 1959.


title: Blind Willie McTell

text: Nykyään McTell on laajalti arvostettu artisti. Hänen kuuluisimpiin kuuluvan kappaleen, ”Statesboro Blues”, on coveroinut myöhemmin esimerkiksi Taj Mahal ja Allman Brothers Band. Bob Dylan on levyttänyt McTellin kappaleen ”Broke Down Engine Blues”, ja hän on myös tehnyt McTellista kertovan kappaleen nimeltä ”Blind Willie McTell” käyttäen ”St. James Infirmary Blues” -nimisen yhdysvaltalaisen kansanlaulun melodiaa. McTellin syntymäpaikassa, Georgian Thomsonissa, järjestetään nykyään vuotuinen blues-festivaali hänen kunniakseen.


title: Torquato Tasso

text:
Torquato Tasso (11. marraskuuta 1544 Sorrento – 25. huhtikuuta 1595 Rooma) oli italialainen runoilija. Hän oli bergamolaisen aatelismiehen Bernardo Tasson, ja tämän vaimon Porzia de Rossin, poika.
Torquato Tasso menetti äitinsä jo varhain lapsuudessaan ja se masensi poikaa suuresti. Hänet laitettiin Napolissa jesuiittakouluun, jossa hän omaksui pelokkaan ja hysteerisen uskonnollisuuden.


title: Torquato Tasso

text: Kaksikymmentävuotiaana Tasso sai työpaikan Ferraran hovista, ensin herttuan veljen ja myöhemmin itse herttuan, Alfonso II:n joka kuului d`Esten sukuun hallinnosta. Hovissa vietettiin kevytmielistä elämää, joka ei ollut vakavaluonteiselle Tassolle mieluista. Sekä herttua että tämän sisaret osoittivat lahjakkaaksi paljastuneelle nuorukaiselle kunnioitustaan ja hän sai tehtäväkseen kirjoittaa runoja eri henkilöiden kunniaksi. Väitetään, että Tassolla olisi ollut suhde kummankin sisaren kanssa, mutta tätä pidetään ikäeron vuoksi epätodennäköisenä.


title: Torquato Tasso

text: Tasso sai pian ylennyksen ja hänet määrättiin valtakunnanhistorioitsijaksi. Vuonna 1580 ilmestyi hänen ensimmäinen merkittävä teoksensa, näytelmä "Aminta".Seuraavana vuonna ilmestyi hänen pääteoksensa "Vapautettu Jerusalem (Gerusalemme Liberata) " Hänen näytelmäänsä ja runoteostaan ihailtiin ja Tassosta alkoi kehittyä itsekeskeinen ja kunniastaan arka, mitä hänen kadehtijansa osasivat käyttää hyväkseen. Hovin jatkuva huvittelu ja kilpailu ruhtinaan huomiosta laukaisivat Tassolla mielenterveydelliset ongelmat. Hän pelkäsi jatkuvasti joutuvansa helvettiin ja mieliala muuttui kovin alakuloiseksi. Hänellä oli monia harhakuvitelmia ja vainoharhoja. 1500- luvun lääketiede ei osannut potilasta auttaa ja pidettiin parhaana teljetä hänet vankityrmään.


title: Torquato Tasso

text:
Vapaus koitti viimein vuonna 1586, lähes kuuden vuoden vankeuden jälkeen. Tasso jätti Ferraran ja vaelsi levottomasti ympäri Italiaa, kunnes sai loppuiäkseen asuinpaikan Roomasta, Sant´Onofrion luostarista. Saavuttuaan luostariin hän oli jo sairas ja hän kuoli siellä 51- vuotiaana. Jos hän olisi elänyt vielä muutaman päivän, hän olisi ollut juhlinnan keskipisteenä Capitoliumilla, missä hänet olisi seppelöity laakeriseppeleellä. Vastaavan kunnianosoituksen sai Petrarca vuonna 1341.
Tasson parhaiten tunnettu teos on Vapautettu Jerusalem (Gerusalemme Liberata), jonka on suomentanut Elina Vaara. Teos kuvaa kristittyjen ja muslimien kuvitteellisia taisteluja Ensimmäisen ristiretken aikana. Teoksen suurin ansio on runoilijan rikkaassa mielikuvituksessa. Sen tapahtumissa on paljon rakkautta, enkelit, pahat henget, noidat ja haltijat puuttuvat tapahtumien kulkuun. Teoksen sisältämä rakkauslyriikka on säilyttänyt arvonsa, toisin kuin sen uskonnollinen paatos ja taistelurunous.


title: Torquato Tasso

text: Vapautetun Jerusalemin päähenkilö on Rinaldo- niminen ritari. Teoksen huippukohdassa hän kohtaa Armida- nimisen kauniin saraseeninaisen, joka on noita. Armida houkuttelee Rinaldon saarelleen, joka on kuin paratiisi, siellä vallitsee yhtä aikaa sekä kevät että kesä. Armida yrittää kaikkensa, jotta Rinaldo unohtaisi velvollisuutensa ristiritarina.


title: Torquato Tasso

text: Kaksi ritaria saapuu kuitenkin saarelle ja he ryhtyvät houkuttelemaan Rinaldoa takaisin todellisuuteen. Myös näillä ritareilla on saarella houkutuksensa, mutta he karaisevat itsensä ja erään viisaan vanhuksen lahjoittaman taikavarvun avulla he torjuvat kaikki vaarat. Rinaldo seuraa kokeeneempiaan Jerusalemin piiritykseen. Armida haluaa seurata Rinaldoa, vaikka vain orjana, mutta Rinaldo torjuu tämänkin houkutuksen.


title: Torquato Tasso

text: Kun taistelu Jerusalemista on ratkaisevassa vaiheessa, Armida saapuu taistelukentälle aikomuksenaan kostaa Rinaldolle. Hän epäonnistuu ja yrittää surmata itsensä. Rinaldo estää itsemurhan ja rukoilee, että Armida kääntyisi oikeaan uskoon.


title: Torquato Tasso

text:
Vapautetun Jerusalemin esikuvana oli Homeroksen Ilias. Troija vertautuu Jerusalemiin ja Rinaldo Akhilleukseen. Ristiretkeläisten ei ole mahdollista vallata Jerusalemia ilman Rinaldoa, kuten kreikkalaisilta ei onnistu Troijan valtaus ilman Akhilleusta. Teoksen historiallinen mielenkkintoisuus tulee vastauskonpuhdistuksen ajatusmaailmasta. Silloin haaveiltiin uudesta ristiretkestä, nyt turkkilaisia vastaan.
Teoksen pohjalta on sävelletty useita oopperoita.


title: Christian Cannabich

text: Johann Christian Innocenz Bonaventura Cannabich (12. joulukuuta 1731 Mannheim – 20. tammikuuta 1798 Frankfurt am Main) oli saksalainen säveltäjä ja muusikko. Hän edusti Mannheimin koulukuntaa.


title: Christian Cannabich

text: Cannabich syntyi Mannheimissa ja opiskeli Johann Stamitzin johdolla. Hän toimi viulistina Mannheimin hoviorkesterissa ja siirtyi vuonna 1750 Roomaan opiskelemaan Niccolò Jommellin johdolla. Vuonna 1759 Cannabich meni naimisiin Maria Elisabeth de la Motten kanssa. Hän seurasi Johann Stamitzia Mannheimin hoviorkesterin kapellimestarina vuonna 1774. Samoihin aikoihin hän ystävystyi Wolfgang Amadeus Mozartin kanssa. Cannabich kuoli Frankfurt am Mainissa 66 vuoden iässä.


title: Christian Cannabich

text: Cannabichin tuotantoon kuuluu muun muassa kymmeniä sinfonioita ja baletteja.


title: Francesco Feo

text: Francesco Feo (1691, Napoli – 18. tammikuuta 1761, Napoli) oli italialainen säveltäjä. Hän asui ja työskenteli Napolissa, jossa suurin osa hänen oopperoistaan ensiesitettiin. Feo toimi musiikinopettajana muiden muassa Niccolò Jommellille.


title: Francesco Feo

text: Francesco Feo opiskeli vuosina 1704–12 synnyinkaupunkinsa Napolin Santa Maria della Pietà dei Turchini -konservatoriossa Andrea Basson ja Nicola Fagon johdolla ja sai sitten "maestron" tehtävän Sant’Onofrion konservatoriosta vuosiksi 1723–1739 ja "primo maestron" tehtävän Poveri di Gesù Cristo -konservatoriosta vuosiksi 1739–1743.


title: Francesco Feo

text: Feo sävelsi toistakymmentä oopperaa. Niistä ensimmäinen oli "L’amor tirannico, ossia Zenobia" (”Tyrannimainen rakkaus eli Zenobia”, 1713). Häneltä on säilynyt myös yksi koominen ooppera "La forza della virtù" (”Hyveen voima”, 1719) sekä intermezzoja. Hänen teoksiaan esitettiin Napolin lisäksi Firenzessä, Roomassa, Torinossa ja Innsbruckissa.


title: Christian Dior

text: Christian Dior (21. tammikuuta 1905 Granville, Ranska – 24. lokakuuta 1957) oli ranskalainen muotisuunnittelija. Hän avasi omaa nimeään kantavan muotitalonsa vuonna 1946 Pariisissa, tekstiilitehtailija Marcel Boussacin avustuksella.


title: Christian Dior

text: Dior syntyi varakkaaseen perheeseen ja tähtäsi aluksi diplomaatin uralle. 1930-luvun lamavuosina hän alkoi kuvittaa piirroksillaan "Figaro Illustré" -lehden muotijuttuja. Vuonna 1938 hän pääsi kuuluisan pariisilaisen muotisuunnittelijan Robert Piguetin apulaiseksi, ja neljä vuotta myöhemmin siirtyi Lucien Lelongin yritykseen.


title: Christian Dior

text: Diorin tunnetuin luomus oli vuonna 1947 esitelty ""New Look"". Tyylin tunnusmerkki oli korostettu naisellisuus, tiukkaan istuva vyötärö ja laaja kellohame. Dior halusi luoda ylellisiä vaatteita sota-ajan puutteen jälkeen, mutta hänen luomaansa muotia myös arvosteltiin epäkäytännölliseksi.


title: Christian Dior

text: Diorin muotitalossa ovat työskennelleet monet kuuluisat muotisuunnittelijat, tunnetuimpana Yves Saint Laurent, joka otti vastuulleen muotitalon johdon Christian Diorin kuoltua 1957. Pierre Cardin työskenteli Diorilla 1947–1950. Dior valmistaa haute couturea, arvokkaita valmisvaatemallistoja, kosmetiikkaa ja hajuvesiä. Diorin ensimmäinen hajuvesi oli vuonna 1947 lanseerattu "Miss Dior". Vuonna 1955 olivat vuorossa huulipunat ja muu kosmetiikka.


title: Robbie Coltrane

text: Robbie Coltrane, oikealta nimeltään Anthony Robert McMillan, OBE (s. 30. maaliskuuta 1950 Rutherglen, South Lanarkshire, Skotlanti) on skotlantilainen näyttelijä. Hän otti taiteilijanimekseen "Coltrane" kunnianosoituksena edesmenneelle jazzmuusikko John Coltranelle.


title: Robbie Coltrane

text: Coltrane on näytellyt pääroolissa televisiosarjassa "Fitz ratkaisee" sekä esiintynyt lukuisissa elokuvissa kuten "Buddy", "Mona Lisa", "Viesti mereltä", "Huckleberry Finnin seikkailut" sekä Bond-elokuvissa "Kun maailma ei riitä" ja "007 ja kultainen silmä".


title: Robbie Coltrane

text: Menestystä hän on saanut myös sympaattisena puolijättiläisenä Rubeus Hagridina J. K. Rowlingin seitsemän osan Harry Potter - kirjasarjaan perustuvissa elokuvissa "Harry Potter ja viisasten kivi" (2001), "Harry Potter ja salaisuuksien kammio" (2002), "Harry Potter ja Azkabanin vanki" (2004), "Harry Potter ja liekehtivä pikari" (2005), "Harry Potter ja Feeniksin kilta" (2007), "Harry Potter ja puoliverinen prinssi" (2009) "Harry Potter ja kuoleman varjelukset, osa 1" (2010) ja "osa 2" (2011).


title: Neil Diamond

text: Neil Leslie Diamond (s. 24. tammikuuta 1941) on yhdysvaltalainen laulaja ja lauluntekijä, jolla oli useita hittejä 60-, 70- ja 80-luvuilla.


title: Neil Diamond

text: Diamond syntyi ja kasvoi Brooklynissä ja opiskeli Abraham Lincoln High Schoolissa New Yorkissa muun muassa Barbra Streisandin kanssa. He molemmat muuan muassa lauloivat koulun kuorossa. Hän opetteli soittamaan kitaraa saatuaan sellaisen lahjaksi 16-vuotissyntymäpäivänään.


title: Neil Diamond

text: Uransa alussa hän toimi lauluntekijänä New Yorkissa, ja sai menestystä kirjoittamalla ""I'm a Believer"" ja ""A Little Bit Me, a Little Bit You"" -hitit The Monkees -yhtyeelle.


title: Neil Diamond

text: Diamond sairastaa Parkinsonin tautia. Se todettiin vuoden 2018 alulla, ja hän lopettaa kiertueet.


title: Neil Diamond

text: Ensimmäisen levytyssopimuksensa Diamond teki vuonna 1960 "Duel"-yhtiön kanssa, kun hän vanhan koulukaverinsa Jack Packerin kanssa julkaisi kappaleen “What Will I Do”. 1962 hän teki sopimuksen Columbian kanssa ja julkaisi singlet “At Night” ja “Clown Town”, jotka eivät kuitenkaan nousseet listoille, vaikka yritys saada radiosoittoa oli voimakas. Pian Diamond palasi pianon ääreen kirjoittamaan lauluja. Vuonna 1966 Diamond teki sopimuksen Bang! Recordsin kanssa ja julkaisi joitakin singlejä, kuuluisimpina "Kentucky Woman", "Cherry, Cherry" ja "Solitary Man". Tuottajina toimivat Jeff Barry ja Ellie Greenwich, jotka myös lauloivat taustalaulua monilla kappaleilla. Vuonna 1970 Diamond muutti Los Angelesiin ja teki sopimuksen Uni Recordsin kanssa. Noina aikoina hän julkaisi muun muassa kappaleet "Cracklin' Rosie", "Sweet Caroline" ja "Song Sung Blue". Hän meni naimisiin televisioesiintymisen yhteydessä tapaamansa Marcia Murpheyn kanssa ja sai tämän kanssa kaksi lasta. Pari erosi vuonna 1995 ja Diamond joutui maksamaan vaimolleen 150 miljoonaa dollaria. Kyseessä on maailman kaikkien aikojen neljänneksi kallein avioero.


title: Neil Diamond

text: Vuonna 1972 Diamond teki Los Angelesin The Greek Theatressa kymmenen loppuunmyytyä konserttia. 24. elokuuta tehty konsertti äänitettiin ja julkaistiin tupla-albumina "Hot August Night", josta tuli suurmenestys. Muun muassa Australiassa albumi säilyi 29 viikkoa listaykkösenä. Vuonna 1977 hän palasi Greek Theatreen konsertissa "Love at The Greek", missä hän muun muassa esitti Song Sung Blue -kappaleen yhdessä Helen Reddyn ja "Fonzien" eli Henry Winklerin kanssa.


title: Neil Diamond

text: Vuonna 1973 hän äänitti Columbia Recordsille "Lokki Joonataniin" perustuneen soundtrack-levyn. 1974 hän julkaisi albumin "Serenade", joka sisälsi kappaleet "Longfellow Serenade" ja "I've Been This Way Before", 1976 Robbie Robertsonin tuottamana "Beautiful Noisen" ja 1977 albumin "I'm Glad You're Here With Me Tonight", joka sisälsi muun muassa kappaleen "You Don't Bring Me Flowers". Myöhemmin kappaleesta teki oman versionsa myös Barbra Streisand, ja sittemmin eräs Louisvillessä toimivan radion ohjelmajohtaja muodosti kappaleista keinotekoisen dueton, joka nousi suureen suosioon, mistä innostuneene Diamond ja Streisand äänittivät kappaleesta oikean dueton. Kappaleen pohjalta suunniteltiin myös elokuvaa, mutta suunnitelmat kariutuivat kun Diamond esitti elokuvassa "Tie tähtiin" pääosaa. Itse elokuva ei ollut myyntimenestys, mutta soundtrack-levy kävi kaupaksi ja siltä julkaistiin singlet "America" ,"Love On The Rocks" ja "Hello Again". Diamond sai roolistaan kautta aikain ensimmäisen huonoimman näyttelijän Raspberry-palkinnon, mutta toisaalta oli myös ehdolla Golden Globe -palkinnon saajaksi.


title: Neil Diamond

text: Vuonna 2000 Diamond palkittiin "Sammy Cahn Lifetime Achievement Award" -palkinnolla, jonka myönsi laulunkirjoittajien hall of fame. Viime vuosina Diamond on alkanut jälleen saavuttaa suurempaa suosiota. Vuonna 2001 valmistuneessa elokuvassa "Piru naiseksi" päähahmot soittavat Diamond-covereita esittävässä yhtyeessä, ja Diamond myös itse on elokuvassa pienessä roolissa omana itsenään. Vuonna 2002 Diamond esiintyi "Saturday Night Livessä". Diamond jatkaa vielä nykyäänkin esiintymisien ja levytysten tekoa. Hänen uusin albuminsa "Dreams" julkaistiin marraskuussa 2010.


title: Neil Diamond

text: Diamond pääsi Rock and Roll Hall of Famen jäseneksi 15. maaliskuuta 2011.


title: Neil Diamond

text: Diamondilla diagnosoitiin tammikuussa 2018 Parkinsonin tauti ja hän joutuu lopettamaan kiertueilla esiintymisensä.


title: Oikeistoradikalismi

text: Sanalla oikeistoradikalismi viitataan politiikan tutkimuksessa seuraaviin poliittisen kirjon osiin:


title: Saue

text: Saue (aik. ) on Sauen kuntaan kuuluva kaupunki Harjumaalla, Pohjois-Virossa. Se sijaitsee 18 kilometriä Tallinnasta lounaaseen. Pinta-alaltaan kaupunki on 4,39 neliökilometrin suuruinen, ja sen asukasluku on noin 5 500. Asukastiheys on noin 1 300 asukasta neliökilometriä kohti.


title: Saue

text: Kaupungin asukasluku on jo pitkään ollut kasvamaan päin. Kaupunki vetää puoleensa erityisesti Tallinnassa työskenteleviä ihmisiä läheisen sijaintinsa takia.